CELEX: 32021R0473
Language: el
Date: 2020-12-18 00:00:00
Title: Κατ’ εξουσιοδότηση κανονισμός (ΕΕ) 2021/473 της Επιτροπής της 18ης Δεκεμβρίου 2020 για τη συμπλήρωση του κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα που διευκρινίζουν τις απαιτήσεις για τα έγγραφα πληροφοριών, τις δαπάνες και τις προμήθειες που περιλαμβάνονται στο ανώτατο όριο δαπανών και τις τεχνικές μείωσης του κινδύνου για το πανευρωπαϊκό ατομικό συνταξιοδοτικό προϊόν (Κείμενο που παρουσιάζει ενδιαφέρον για τον ΕΟΧ)

22.3.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 99/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/473 ΤΗΣ ΕΠΙΤΡΟΠΗΣ
         της 18ης Δεκεμβρίου 2020
         για τη συμπλήρωση του κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα που διευκρινίζουν τις απαιτήσεις για τα έγγραφα πληροφοριών, τις δαπάνες και τις προμήθειες που περιλαμβάνονται στο ανώτατο όριο δαπανών και τις τεχνικές μείωσης του κινδύνου για το πανευρωπαϊκό ατομικό συνταξιοδοτικό προϊόν
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/1238 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP) (1), και ιδίως το άρθρο 28 παράγραφος 5 τέταρτο εδάφιο, το άρθρο 30 παράγραφος 2 τρίτο εδάφιο, το άρθρο 33 παράγραφος 3 τρίτο εδάφιο, το άρθρο 36 παράγραφος 2 δεύτερο εδάφιο, το άρθρο 37 παράγραφος 2 τρίτο εδάφιο, το άρθρο 45 παράγραφος 3 τρίτο εδάφιο και το άρθρο 46 παράγραφος 3 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2019/1238 θεσπίζει ενιαίους κανόνες σχετικά με την καταχώριση, την παραγωγή, τη διανομή και την εποπτεία των ατομικών συνταξιοδοτικών προϊόντων που διανέμονται στην Ένωση με τον χαρακτηρισμό «πανευρωπαϊκό ατομικό συνταξιοδοτικό προϊόν» (PEPP).
                  
               
                     (2)
                  
                  
                     Τα έγγραφα πληροφοριών PEPP αποτελούν καθοριστικά στοιχεία του πλαισίου PEPP. Τα έγγραφα αυτά καθιστούν εφικτή την παροχή σχετικών πληροφοριών σε καταναλωτές κατά τρόπο που να διευκολύνει την κατανόηση και τη συγκρισιμότητα των PEPP και των διαφορετικών επενδυτικών επιλογών.
                  
               
                     (3)
                  
                  
                     Για να επιτευχθεί η συγκρισιμότητα των PEPP και των συσκευασμένων επενδυτικών προϊόντων για ιδιώτες επενδυτές και επενδυτικών προϊόντων βασιζόμενων σε ασφάλιση (PRIIP), οι απαιτήσεις παροχής πληροφοριών, όπου κρίνεται σκόπιμο και συναφές, θα πρέπει να ευθυγραμμίζονται με τον κατ’ εξουσιοδότηση κανονισμό (ΕΕ) 2017/653 (2) της Επιτροπής σχετικά με το έγγραφο βασικών πληροφοριών για τα PRIIP. Σε μερικούς τομείς, είναι απαραίτητο να προσαρμοστούν οι απαιτήσεις σε ένα προϊόν μακροπρόθεσμης συνταξιοδοτικής αποταμίευσης, το οποίο μπορεί να διατηρηθεί καθ’ όλη τη διάρκεια της σταδιοδρομίας και της ζωής ενός ατόμου, με ιδιαίτερη έμφαση στους κινδύνους που αφορούν τη σύνταξη, όπως ο πληθωρισμός και οι κίνδυνοι για τη διατήρηση των εισφορών.
                  
               
                     (4)
                  
                  
                     Δεδομένου ότι η διαδικτυακή διανομή αποτελεί σημαντικό χαρακτηριστικό των PEPP, έχει ιδιαίτερη σημασία οι καταναλωτές να μπορούν εύκολα να έχουν πρόσβαση, να κατανοούν και να χρησιμοποιούν τις πληροφορίες που παρουσιάζονται σε ένα ψηφιακό περιβάλλον. Ο σχεδιασμός των εγγράφων πληροφοριών θα πρέπει, ως εκ τούτου, να αναπτυχθεί περαιτέρω ώστε να παρουσιάζει τις πληροφορίες με αποτελεσματικό και διαφανή τρόπο όταν παρέχονται με χρήση ψηφιακών μέσων, όπως ιστότοποι, εφαρμογές για κινητά, ακουστικά ή οπτικά μέσα. Οι εν λόγω σχεδιασμοί θα πρέπει να διευκολύνουν την παροχή πληροφοριών με ψηφιακά μέσα με ελκυστικό και κατανοητό τρόπο. Η διαστρωμάτωση των πληροφοριών θα πρέπει να διασφαλίζει επαρκή ευελιξία ως προς την προσαρμογή της παρουσίασης σε διάφορα είδη ψηφιακών μέσων και στο εξελισσόμενο ψηφιακό περιβάλλον.
                  
               
                     (5)
                  
                  
                     Με σκοπό την παροχή στους καταναλωτές βασικών πληροφοριών για το PEPP που να είναι ευανάγνωστες και κατανοητές και της δυνατότητας συγκρισιμότητας μεταξύ των PEPP, είναι απαραίτητο να υπάρξει υψηλός βαθμός τυποποίησης. Ως εκ τούτου, είναι απαραίτητο να δημιουργηθούν υποχρεωτικά υποδείγματα για τα έγγραφα πληροφοριών. Για να διευκολύνεται η κατανόηση του PEPP από τους καταναλωτές ως προϊόντος μακροπρόθεσμης συνταξιοδοτικής αποταμίευσης, οι απαιτήσεις παροχής πληροφοριών θα πρέπει να προσαρμόζονται στον συνταξιοδοτικό στόχο του PEPP, με σκοπό να παρέχονται χρήσιμες πληροφορίες για τη λήψη αποφάσεων με ελκυστικό και σαφή τρόπο για τον υποψήφιο αποταμιευτή PEPP και ταυτόχρονα να καθίσταται δυνατή η χρήση ψηφιακών μέσων διανομής των πληροφοριών από τον πάροχο PEPP.
                  
               
                     (6)
                  
                  
                     Η ταξινόμηση των προφίλ κινδύνου-ανταμοιβής και ο «συνοπτικός δείκτης κινδύνου» του PEPP θα πρέπει να ακολουθούν τους προσδιορισμένους κινδύνους που αφορούν τη σύνταξη και τον στόχο επίτευξης κατάλληλου και σταθερού συνταξιοδοτικού εισοδήματος. Ο σχεδιασμός του συνοπτικού δείκτη κινδύνου θα πρέπει να παρέχει συνεπή και συγκρίσιμη κατηγοριοποίηση των κινδύνων και θα πρέπει να συμπληρώνεται με πρόσθετες πληροφορίες που προκύπτουν με συνέπεια ώστε να διακρίνονται οι «ανώτερες» επενδυτικές στρατηγικές και τεχνικές μείωσης του κινδύνου από τις «κατώτερες», προκειμένου να παρέχονται στους καταναλωτές συναφείς πληροφορίες για τον βαθμό στον οποίο μια πιο επικίνδυνη επενδυτική επιλογή παρέχει πράγματι τη δυνατότητα σχετικά υψηλότερων ανταμοιβών.
                  
               
                     (7)
                  
                  
                     Οι προβλέψεις του μελλοντικού συνταξιοδοτικού εισοδήματος είναι σημαντικές για την κατανόηση του PEPP από τους καταναλωτές και την καταλληλότητά του για τους ατομικούς στόχους συνταξιοδότησης. Το έγγραφο βασικών πληροφοριών PEPP (KID) θα πρέπει, ως εκ τούτου, να παρουσιάζει τα αποτελέσματα συνταξιοδότησης που προκύπτουν μετά την προσαρμογή στον πληθωρισμό για αποταμιευτές του βασικού PEPP με καθορισμένες περιόδους συσσώρευσης και τυποποιημένες εισφορές.
                  
               
                     (8)
                  
                  
                     Οι βασικοί δείκτες κινδύνων και δαπανών θα πρέπει να σχεδιάζονται έτσι ώστε να εφαρμόζονται σε διαφορετικές πιθανές επενδυτικές επιλογές PEPP με συνεκτικό και συνεπή τρόπο. Η γνωστοποίηση των δαπανών θα πρέπει να εστιάζεται σε απτά, νομισματικά ποσά και θα πρέπει να διασφαλίζει τη συγκρισιμότητα με το ανώτατο όριο δαπανών και προμηθειών του βασικού PEPP
                  
               
                     (9)
                  
                  
                     Είναι αναγκαίο να θεσπιστεί ένα υπόδειγμα για το PEPP KID. Το υπόδειγμα αυτό θα πρέπει να είναι κατανοητό και να επικεντρώνεται σε πληροφορίες οι οποίες χρησιμεύουν στους καταναλωτές κατά τη λήψη αποφάσεων για την αποταμίευση σε ένα PEPP και τον μετριασμό κάθε πιθανής μεροληπτικής συμπεριφοράς.
                  
               
                     (10)
                  
                  
                     Σύμφωνα με το άρθρο 26 παράγραφος 2 του κανονισμού (ΕΕ) 2019/1238, οι πάροχοι PEPP πρέπει να διασφαλίζουν ότι τα PEPP KID είναι, ανά πάσα στιγμή, ακριβή, δίκαια, σαφή και μη παραπλανητικά, έτσι ώστε ο υποψήφιος αποταμιευτής PEPP να μπορεί να βασίζεται στις τυποποιημένες πληροφορίες που περιέχονται στο έγγραφο όταν λαμβάνει αποφάσεις σχετικά με τις μακροπρόθεσμες συνταξιοδοτικές αποταμιεύσεις. Κατά συνέπεια, θα πρέπει να θεσπιστούν κανόνες για να διασφαλίζεται η τακτική και κατάλληλη επανεξέταση του PEPP KID και, εφόσον κρίνεται σκόπιμο, η έγκαιρη αναθεώρηση του PEPP KID.
                  
               
                     (11)
                  
                  
                     Η λήψη απόφασης σχετικά με τις μακροπρόθεσμες συνταξιοδοτικές αποταμιεύσεις αποτελεί πρόκληση, δεδομένου ότι οι μελλοντικές συνταξιοδοτικές ανάγκες μπορεί να μην είναι πλήρως γνωστές και οι προσωπικές συνθήκες και η σταδιοδρομία μπορούν να μεταβληθούν. Επομένως, ακόμη και όταν το PEPP KID έχει σχεδιαστεί ώστε να παρέχει πληροφορίες που χρησιμεύουν στη λήψη αποφάσεων για την αποταμίευση σε ένα PEPP με κατανοητό και αξιόπιστο τρόπο, οι υποψήφιοι αποταμιευτές PEPP θα πρέπει να διαθέτουν επαρκή χρόνο —αν ληφθούν υπόψη οι ανάγκες, η πείρα και οι γνώσεις τους— ώστε να κατανοούν και να εξετάζουν τις σχετικές πληροφορίες προτού λάβουν μια απόφαση ως προς την αποταμίευση σε ένα PEPP.
                  
               
                     (12)
                  
                  
                     Η δήλωση παροχών PEPP θα πρέπει να παρουσιάζεται κατά τρόπο που να παρέχει στους αποταμιευτές PEPP τη δυνατότητα εύκολου εντοπισμού και παρακολούθησης της εξέλιξης των αποταμιεύσεων τους στο PEPP. Παρότι η δήλωση παροχών PEPP είναι από τη φύση της εξατομικευμένη, θα πρέπει να είναι συνεπής με τις πληροφορίες που παρέχονται πριν από τη σύναψη της σύμβασης και να επιτρέπει τη διαρκή σύγκριση μεταξύ των PEPP, προκειμένου να παρέχει στους αποταμιευτές PEPP τη δυνατότητα να λαμβάνουν ενημερωμένες αποφάσεις σχετικά με την αλλαγή της επενδυτικής επιλογής, την αλλαγή παρόχου PEPP ή την προσαρμογή των επιπέδων εισφοράς για την επίτευξη του συνταξιοδοτικού στόχου του αποταμιευτή PEPP.
                  
               
                     (13)
                  
                  
                     Για να εξασφαλίζεται η οικονομική αποδοτικότητα του βασικού PEPP, είναι απαραίτητο να διασφαλίζεται ότι όλες οι δαπάνες και οι προμήθειες περιλαμβάνονται στο ανώτατο όριο δαπανών, εκτός εάν είναι απαραίτητο να διασφαλιστεί ότι τα βασικά PEPP που παρέχουν ως πρόσθετο χαρακτηριστικό προϊόντος την εγγύηση κεφαλαίου δεν μειονεκτούν έναντι των βασικών PEPP που δεν προσφέρουν το εν λόγω χαρακτηριστικό προϊόντος, ώστε να διασφαλίζονται ίσοι όροι ανταγωνισμού.
                  
               
                     (14)
                  
                  
                     Οι τεχνικές μείωσης κινδύνου του PEPP έχουν ουσιαστική σημασία προκειμένου να προωθούνται κατάλληλες επενδυτικές στρατηγικές που είναι ικανές να επιτύχουν καλύτερα αποτελέσματα συνταξιοδοτικών παροχών. Για τον σκοπό αυτό, απαιτούνται σαφή και εκτελεστά κριτήρια ώστε να καταστεί δυνατή η αξιολόγηση της αποτελεσματικότητας της επιλεγμένης τεχνικής μείωσης του κινδύνου με συνεπή τρόπο. Τα κριτήρια αυτά θα πρέπει, συνεπώς, να ισχύουν για τις τρεις κύριες κατηγορίες τεχνικών μείωσης κινδύνου του κύκλου ανάπτυξης, της δημιουργίας αποθεματικών και των εγγυήσεων, και να λαμβάνουν υπόψη τις ιδιαιτερότητες των κατηγοριών αυτών. Τα κριτήρια αυτά θα πρέπει επίσης να ισχύουν για κάθε νέα, καινοτόμο τεχνική μείωσης κινδύνου προκειμένου να προωθούνται καλύτερα αποτελέσματα συνταξιοδότησης μέσω της καινοτομίας.
                  
               
                     (15)
                  
                  
                     Ο μακροπρόθεσμος χαρακτήρας και ο στόχος συνταξιοδοτικού εισοδήματος των PEPP προϋποθέτουν τη χρήση στοχαστικών μοντέλων τα οποία συνιστούν ένα εργαλείο πρόβλεψης της πιθανότητας διαφόρων αποτελεσμάτων υπό διαφορετικές συνθήκες, ώστε να προβάλλονται οι μελλοντικές παροχές PEPP με λογικό τρόπο. Ως εκ τούτου, είναι αναγκαίο να διασφαλιστεί ότι η στοχαστική μοντελοποίηση χρησιμοποιείται κατά την αξιολόγηση του προφίλ κινδύνου και της δυνητικής απόδοσης των επενδυτικών στρατηγικών που προσφέρονται από τους παρόχους PEPP, αναπαράγοντας το φάσμα πιθανών αποτελεσμάτων παροχών PEPP που θα μπορούσαν να παρατηρηθούν στην πραγματική ζωή λόγω των αβέβαιων αποδόσεων των στοιχείων ενεργητικού και των επιπέδων εισφοράς. Η στοχαστική μοντελοποίηση θα πρέπει επίσης να χρησιμοποιείται κατά τον προσδιορισμό των κατάλληλων επιπέδων φιλοδοξίας όσον αφορά τους κινδύνους, κατά τη διαμόρφωση σεναρίων απόδοσης για το PEPP KID και τις προβλέψεις συνταξιοδοτικών παροχών για τη δήλωση παροχών PEPP, καθώς και κατά την αποτελεσματική εφαρμογή της μεθοδολογίας για τον συνοπτικό δείκτη κινδύνου. Για τον σκοπό αυτό, είναι σκόπιμο να καθοριστούν ορισμένα σημεία αναφοράς για τη στοχαστική μοντελοποίηση που θα χρησιμοποιηθεί από τον πάροχο PEPP. Ο πάροχος PEPP θα πρέπει να παραμείνει ελεύθερος να προσαρμόσει τη στοχαστική μοντελοποίηση ώστε να επιτύχει τον απαιτούμενο στόχο και να ενσωματώσει τα μοντέλα που καταρτίζουν οι πάροχοι PEPP για άλλα παρόμοια προϊόντα.
                  
               
                     (16)
                  
                  
                     Οι διατάξεις του παρόντος κανονισμού συνδέονται στενά. Αφορούν απαιτήσεις σχετικά με τα έγγραφα πληροφοριών, τις δαπάνες και τις προμήθειες για το βασικό PEPP, καθώς και σχετικά με τις τεχνικές μείωσης κινδύνου. Λόγω των ουσιαστικών διασυνδέσεων μεταξύ των διατάξεων του παρόντος κανονισμού και για να ενισχυθεί η συνέπεια μεταξύ διαφορετικών ρυθμιστικών τομέων που καλύπτονται από τον παρόντα κανονισμό, είναι σκόπιμο να διευκρινιστούν περαιτέρω οι κανόνες στους εν λόγω τομείς με ολοκληρωμένο και ολιστικό τρόπο. Αυτό είναι αναγκαίο προκειμένου να διασφαλιστεί ένα υψηλό επίπεδο συνέπειας μεταξύ των κανόνων που αφορούν χαρακτηριστικά υψηλής ποιότητας των προϊόντων και των κανόνων που αφορούν την αποτελεσματική γνωστοποίηση των χαρακτηριστικών αυτών στους καταναλωτές. Οι κανόνες για τα ειδικά χαρακτηριστικά προϊόντος του PEPP είναι αναγκαίοι προκειμένου να επιτυγχάνεται μια ολιστική αξιολόγηση της ισορροπίας κινδύνων και ανταμοιβών για τον αποταμιευτή PEPP, με παράλληλη διασφάλιση καλύτερων συνταξιοδοτικών αποτελεσμάτων μέσω της καινοτομίας και οικονομικής αποδοτικότητας μέσω της ψηφιοποίησης. Είναι σημαντικό να γνωστοποιούνται οι εν λόγω καινοτόμες προσεγγίσεις στους καταναλωτές με συνεπή και συγκρίσιμο τρόπο. Για να διασφαλιστεί η συνοχή μεταξύ των διατάξεων, θα πρέπει να συμπεριληφθούν σε ενιαίο κανονισμό.
                  
               
                     (17)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε στην Επιτροπή η Ευρωπαϊκή Αρχή Ασφαλίσεων και Επαγγελματικών Συντάξεων EIOPA (ΕΑΑΕΣ).
                  
               
                     (18)
                  
                  
                     Η EIOPA διεξήγαγε ανοικτές δημόσιες διαβουλεύσεις όσον αφορά τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους/οφέλους και ζήτησε τη συμβουλή της ομάδας συμφεροντούχων ασφαλίσεων και αντασφαλίσεων και της ομάδας συμφεροντούχων ταμείων επαγγελματικών συνταξιοδοτικών παροχών, οι οποίες έχουν συσταθεί σύμφωνα με το άρθρο 37 του κανονισμού (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου (3)
                        ,
                     
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         ΚΕΦΑΛΑΙΟ I
         
            ΕΓΓΡΑΦΑ ΠΛΗΡΟΦΟΡΙΩΝ ΣΕ ΗΛΕΚΤΡΟΝΙΚΗ ΜΟΡΦΗ
         
         
            Άρθρο 1
            Παρουσίαση εγγράφων πληροφοριών σε διαδικτυακό περιβάλλον
            Όταν το περιεχόμενο του εγγράφου βασικών πληροφοριών (KID) του πανευρωπαϊκού ατομικού συνταξιοδοτικού προϊόντος (PEPP) ή της δήλωσης παροχών PEPP παρουσιάζεται με τη χρήση σταθερού μέσου πέραν της έντυπης μορφής, η παρουσίαση πρέπει να πληροί τις ακόλουθες απαιτήσεις:
            
                        α)
                     
                     
                        οι πληροφορίες παρουσιάζονται κατά τρόπο προσαρμοσμένο στη συσκευή του αποταμιευτή PEPP που χρησιμοποιείται για πρόσβαση στο PEPP KID ή στη δήλωση παροχών PEPΡ·
                     
                  
                        β)
                     
                     
                        όταν αλλάζει το μέγεθος των στοιχείων της διάταξης, διατηρείται η διάταξη, οι τίτλοι και η ακολουθία της τυποποιημένης μορφής παρουσίασης, καθώς και η σχετική προβολή και το μέγεθος των διαφόρων στοιχείων·
                     
                  
                        γ)
                     
                     
                        η γραμματοσειρά και το μέγεθος της γραμματοσειράς είναι τέτοια ώστε οι πληροφορίες να είναι ευκρινείς, κατανοητές και να παρουσιάζονται σε ευανάγνωστη μορφή·
                     
                  
                        δ)
                     
                     
                        εάν χρησιμοποιείται ήχος ή βίντεο, χρησιμοποιείται ταχύτητα ομιλίας και ένταση ήχου, η οποία, λαμβανομένης υπόψη της συνηθισμένης προσοχής, καθιστά τις πληροφορίες αισθητές, κατανοητές και παρουσιαζόμενες με μορφή ώστε να μπορούν να ακουστούν καθαρά·
                     
                  
                        ε)
                     
                     
                        οι πληροφορίες που παρουσιάζονται είναι πανομοιότυπες με τις πληροφορίες που παρέχονται στην έντυπη έκδοση του PEPP KID ή της δήλωσης παροχών PEPP, αντίστοιχα.
                     
                  
         
            Άρθρο 2
            Διαστρωμάτωση των πληροφοριών
            Η διαστρωμάτωση των πληροφοριών στο PEPP KID ή στη δήλωση παροχών PEPP, αντίστοιχα, σύμφωνα με το άρθρο 28 παράγραφος 3, το άρθρο 35 παράγραφοι 1 και 2, το άρθρο 36 παράγραφος 1 και το άρθρο 37 παράγραφος 1 του κανονισμού (ΕΕ) 2019/1238 είναι σχεδιασμένη κατά τρόπο που δεν αποσπά την προσοχή του πελάτη από το περιεχόμενο του εγγράφου ούτε αποκρύπτει οποιαδήποτε βασική πληροφορία. Σε περίπτωση διαστρωμάτωσης των πληροφοριών, είναι δυνατή η εκτύπωση της δήλωσης παροχών PEPP σε ενιαίο έγγραφο.
         
         ΚΕΦΑΛΑΙΟ II
         
            ΠΕΡΙΕΧΟΜΕΝΟ ΚΑΙ ΠΑΡΟΥΣΙΑΣΗ ΤΟΥ PEPP KID
         
         
            Άρθρο 3
            
               Τμήμα με τίτλο
               «
               Τι είναι αυτό το προϊόν;
               »
            
            
               1.   Οι πληροφορίες που αναφέρουν τους μακροπρόθεσμους συνταξιοδοτικούς στόχους του PEPP και τα μέσα για την επίτευξη των στόχων αυτών στο τμήμα με τίτλο «Τι είναι αυτό το προϊόν;» του PEPP KID συνοψίζονται με σύντομο, σαφή και κατανοητό τρόπο. Οι πληροφορίες αυτές προσδιορίζουν τους κύριους παράγοντες από τους οποίους εξαρτώνται η απόδοση της επένδυσης και τα συνταξιοδοτικά αποτελέσματα, τα υποκείμενα επενδυτικά στοιχεία ενεργητικού ή τις τιμές αναφοράς και τον τρόπο προσδιορισμού της απόδοσης, καθώς και τον αντίκτυπο των επιπέδων εισφορών και την αναμενόμενη περίοδο αποταμίευσης έως τη συνταξιοδότηση. Επεξηγούνται οι αρχές των τεχνικών μείωσης κινδύνου που εφαρμόζονται, ιδίως η κατανομή των αποδόσεων στο πλαίσιο ενός χαρτοφυλακίου στην ατομική σύμβαση PEPP. Αναφέρεται επίσης η κατηγορία του παρόχου PEPP και τα ειδικά χαρακτηριστικά που προκύπτουν από τη σύμβαση PEPP.
            
            
               2.   Η περιγραφή του τύπου αποταμιευτών PEPP στους οποίους απευθύνεται το PEPP στο τμήμα με τίτλο «Τι είναι αυτό το προϊόν;» του PEPP KID περιλαμβάνει πληροφορίες σχετικά με τους αποταμιευτές PEPP-στόχους που προσδιορίζονται από τον πάροχο PEPP. Ο προσδιορισμός του τύπου αποταμιευτών PEPP στους οποίους απευθύνεται το PEPP βασίζεται στην ικανότητα των αποταμιευτών PEPP να υποστούν την επενδυτική ζημία και στις προτιμήσεις τους ως προς τον επενδυτικό ορίζοντα, στη θεωρητική γνώση τους και την προηγούμενη πείρα τους όσον αφορά τα PEPP και τις χρηματοπιστωτικές αγορές γενικά, καθώς και στις ανάγκες, τα χαρακτηριστικά και τους στόχους των υποψήφιων αποταμιευτών PEPP.
            
            
               3.   Τα λεπτομερή στοιχεία των συνταξιοδοτικών παροχών PEPP στο τμήμα με τίτλο «Τι είναι αυτό το προϊόν;» του PEPP KID περιλαμβάνουν, σε γενική σύνοψη, τα βασικά χαρακτηριστικά της σύμβασης PEPP. Τα εν λόγω λεπτομερή στοιχεία περιλαμβάνουν, ειδικότερα, τα ακόλουθα:
               
                           α)
                        
                        
                           πιθανές μορφές πληρωμής, όπως αναφέρονται στο άρθρο 58 παράγραφος 1 του κανονισμού (ΕΕ) 2019/1238, και το δικαίωμα τροποποίησης των μορφών πληρωμών, όπως αναφέρεται στο άρθρο 59 παράγραφος 1 του εν λόγω κανονισμού·
                        
                     
                           β)
                        
                        
                           προσδιορισμό κάθε συνταξιοδοτικής παροχής PEPP που περιλαμβάνεται, με επεξηγηματική δήλωση που αναφέρει ότι η αξία των εν λόγω παροχών εμφανίζεται στο τμήμα με τίτλο «Ποιοι είναι οι κίνδυνοι και τι μπορώ να κερδίσω;».
                        
                     
            
               4.   Όταν η σύμβαση PEPP καλύπτει βιομετρικό κίνδυνο, στο τμήμα με τίτλο «Τι είναι αυτό το προϊόν;» του PEPP KID περιλαμβάνονται πληροφορίες σχετικά με τα λεπτομερή στοιχεία της εν λόγω κάλυψης, συμπεριλαμβανομένου ενός καταλόγου κινδύνων που καλύπτονται και των περιστάσεων που καθιστούν απαιτητή την κάλυψη και τα ασφαλιστικά οφέλη. Το ασφάλιστρο βιομετρικού κινδύνου, όπως περιγράφεται στο παράρτημα VI σημείο 54 του κανονισμού (ΕΕ) 2017/653 παρουσιάζεται με τη μορφή ποσοστού επί της ετήσιας εισφοράς ή με τη μορφή του αντίκτυπου του ασφαλίστρου βιομετρικού κινδύνου στην απόδοση της επένδυσης κατά τη λήξη της φάσης συσσώρευσης, με βάση τις γενικές περιόδους διακράτησης που χρησιμοποιήθηκαν για τις προβλεπόμενες παροχές PEPP. Όταν τα ασφάλιστρα καταβάλλονται με τη μορφή ενιαίου κατ’ αποκοπήν ποσού, οι πληροφορίες περιλαμβάνουν το ποσό που επενδύθηκε. Σε περίπτωση που το ασφάλιστρο καταβάλλεται περιοδικά, οι πληροφορίες περιλαμβάνουν τον αριθμό των περιοδικών πληρωμών και εκτίμηση των μέσων ασφαλίστρων βιομετρικών κινδύνων ως ποσοστού επί της ετήσιας εισφοράς.
            
            
               5.   Στο τμήμα με τίτλο «Τι είναι αυτό το προϊόν;» του PEPP KID περιλαμβάνονται οι ακόλουθες πληροφορίες σχετικά με την υπηρεσία δυνατότητας μεταφοράς:
               
                           α)
                        
                        
                           πληροφορίες ότι οι αποταμιευτές PEPP έχουν, κατόπιν αιτήσεως, το δικαίωμα να χρησιμοποιούν υπηρεσία δυνατότητας μεταφοράς, όπως αναφέρεται στο άρθρο 17 παράγραφος 1 του κανονισμού (ΕΕ) 2019/1238·
                        
                     
                           β)
                        
                        
                           πληροφορίες σχετικά με τους υπολογαριασμούς που είναι άμεσα διαθέσιμοι·
                        
                     
                           γ)
                        
                        
                           αναφορά στο κεντρικό δημόσιο μητρώο της EIOPA που αναφέρεται στο άρθρο 13 του κανονισμού (ΕΕ) 2019/1238, όπου παρέχονται πληροφορίες σχετικά με τους όρους για τη φάση συσσώρευσης και τη φάση αποσυσσώρευσης των εθνικών υπολογαριασμών που καθορίζονται από τα κράτη μέλη·
                        
                     
                           δ)
                        
                        
                           πληροφορίες σχετικά με την επιλογή που προβλέπεται στο άρθρο 20 παράγραφος 5 του κανονισμού (ΕΕ) 2019/1238 όταν ο πάροχος PEPP δεν είναι σε θέση να διασφαλίσει το άνοιγμα νέου υπολογαριασμού που να αντιστοιχεί στο νέο κράτος μέλος διαμονής του αποταμιευτή PEPP.
                        
                     
            
               6.   Στο τμήμα με τίτλο «Τι είναι αυτό το προϊόν;» του PEPP KID περιλαμβάνονται πληροφορίες σχετικά με την παροχή της υπηρεσίας αλλαγής και, ειδικότερα, πληροφορίες σχετικά με τις δυνατότητες αλλαγής που προβλέπονται στο άρθρο 52 παράγραφος 3 του κανονισμού (ΕΕ) 2019/1238. Σύμφωνα με το άρθρο αυτό, όταν ο πάροχος PEPP παρέχει στον αποταμιευτή PEPP τη δυνατότητα να αλλάζει συχνότερα πάροχο PEPP, η συχνότητα αναφέρεται στο PEPP KID. Στο PEPP KID διευκρινίζεται εάν η αλλαγή παρέχεται δωρεάν. Όταν δεν είναι δωρεάν, στο PEPP KID γνωστοποιούνται οι σχετικές δαπάνες.
               Οι πληροφορίες σχετικά με την παροχή της υπηρεσίας αλλαγής περιλαμβάνουν επίσης πληροφορίες σχετικά με το δικαίωμα λήψης περαιτέρω πληροφοριών όσον αφορά την υπηρεσία αλλαγής λογαριασμού, όπως αναφέρεται στο άρθρο 56 παράγραφος 2 του κανονισμού (ΕΕ) 2019/1238. Οι πληροφορίες αυτές διατίθενται στον ιστότοπο του παρόχου PEPP και κατόπιν αιτήματος των αποταμιευτών PEPP σύμφωνα με το άρθρο 24 του κανονισμού (ΕΕ) 2019/1238.
            
            
               7.   Στο τμήμα με τίτλο «Τι είναι αυτό το προϊόν;» του PEPP KID περιλαμβάνονται πληροφορίες σχετικά με τους όρους τροποποίησης της επιλεγμένης επενδυτικής επιλογής. Ειδικότερα, ανάλογα με την περίπτωση, παρέχονται πληροφορίες για τυχόν εναλλακτικές επενδυτικές επιλογές που προσφέρονται, μεταξύ των οποίων μπορεί να αλλάξει ο αποταμιευτής PEPP σύμφωνα με το άρθρο 44 του κανονισμού (ΕΕ) 2019/1238. Εάν ο πάροχος PEPP επιτρέπει στον αποταμιευτή PEPP να τροποποιεί την επιλεγμένη επενδυτική επιλογή συχνότερα από την ελάχιστη απαίτηση, αναφέρεται η συχνότητα πιθανής τροποποίησης και η γνωστοποίηση διευκρινίζει ότι η εν λόγω τροποποίηση παρέχεται δωρεάν ή γνωστοποιεί τις σχετικές δαπάνες.
            
            
               8.   Οι πληροφορίες που αφορούν τις επιδόσεις των επενδύσεων του παρόχου PEPP όσον αφορά τους περιβαλλοντικούς, κοινωνικούς και σχετικούς με τη διακυβέρνηση παράγοντες («παράγοντες ΠΚΔ») στο τμήμα με τίτλο «Τι είναι αυτό το προϊόν;» του PEPP KID περιλαμβάνουν αναλυτικές επεξηγήσεις και ποσοτικά στοιχεία, εφόσον υπάρχουν, σχετικά με τον τρόπο με τον οποίο η ενσωμάτωση των παραγόντων ΠΚΔ επηρεάζει τις πραγματικές και αναμενόμενες επιδόσεις των επενδύσεων του παρόχου PEPP.
            
            
               9.   Στο τμήμα με τίτλο «Τι είναι αυτό το προϊόν;» του PEPP KID περιλαμβάνονται πληροφορίες, κατά περίπτωση, σχετικά με το εάν προβλέπεται περίοδος αναμονής ή υπαναχώρησης για τον αποταμιευτή PEPP και τις συνέπειές της, συμπεριλαμβανομένων όλων των ισχυουσών προμηθειών και κυρώσεων για τη χρήση της περιόδου αναμονής ή υπαναχώρησης από τη σύμβαση.
            
            
               10.   Οι πληροφορίες στο τμήμα με τίτλο «Τι είναι αυτό το προϊόν;» του PEPP KID περιλαμβάνουν αναφορά στις πληροφορίες σχετικά με τις προηγούμενες επιδόσεις των επενδυτικών επιλογών του PEPP, όπως κατανεμήθηκαν στους αποταμιευτές PEPP. Οι πληροφορίες σχετικά με τις προηγούμενες επιδόσεις διατίθενται στον ιστότοπο του παρόχου PEPP,
            
            
               11.   Όταν οι πληροφορίες παρουσιάζονται σε ηλεκτρονική μορφή με διαστρωμάτωση των πληροφοριών, το πρώτο επίπεδο περιέχει τουλάχιστον τις ακόλουθες πληροφορίες:
               
                           α)
                        
                        
                           τις πληροφορίες που αναφέρονται στις παραγράφους 1, 2 και 3·
                        
                     
                           β)
                        
                        
                           πληροφορίες σχετικά με το εάν η σύμβαση ΡΕΡΡ καλύπτει βιομετρικό κίνδυνο·
                        
                     
                           γ)
                        
                        
                           πληροφορίες για οποιοδήποτε από τα ακόλουθα:
                           
                                       i)
                                    
                                    
                                       κατά πόσον το βασικό PEPP παρέχει εγγύηση επί του κεφαλαίου ή λαμβάνει τη μορφή τεχνικής μείωσης του κινδύνου σύμφωνα με τον στόχο που επιτρέπει στον αποταμιευτή PEPP να ανακτήσει το κεφάλαιο·
                                    
                                 
                                       ii)
                                    
                                    
                                       εάν και σε ποιο βαθμό οποιαδήποτε εναλλακτική επενδυτική επιλογή, κατά περίπτωση, παρέχει εγγύηση ή τεχνική μείωσης του κινδύνου.
                                    
                                 
                     Άλλες πληροφορίες μπορούν να παρέχονται στα πρόσθετα λεπτομερειακά επίπεδα.
            
         
         
            Άρθρο 4
            
               Τμήμα με τίτλο
               «
               Ποιοι είναι οι κίνδυνοι και τι μπορώ να κερδίσω;
               »
            
            
               1.   Οι πληροφορίες σχετικά με το προφίλ κινδύνου-ανταμοιβής ενός PEPP, συμπεριλαμβανομένης της αναλυτικής επεξήγησης του συνοπτικού δείκτη κινδύνου στο τμήμα με τίτλο «Ποιοι είναι οι κίνδυνοι και τι μπορώ να κερδίσω;» του PEPP KID παρέχονται με σύντομο, σαφή και κατανοητό τρόπο. Οι πληροφορίες επεξηγούν τον στόχο και τα αποτελέσματα του συνοπτικού δείκτη κινδύνου για τον εντοπισμό, με τυποποιημένο και συγκρίσιμο τρόπο, διαφορετικών προφίλ κινδύνου-ανταμοιβής, αλλά και ότι ο συνοπτικός δείκτης κινδύνου θεωρείται σημείο αναφοράς κατά τη σύγκριση διαφορετικών προφίλ κινδύνου-ανταμοιβής των PEPP. Ο πάροχος PEPP δηλώνει με σαφή τρόπο ότι ο συνοπτικός δείκτης κινδύνου PEPP διαφέρει από τον συνοπτικό δείκτη κινδύνου προϊόντων που εμπίπτουν στον κανονισμό (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου (4) και δεν είναι συγκρίσιμος με αυτόν.
               Οι πληροφορίες επεξηγούν ότι ένα χαμηλό προφίλ κινδύνου-ανταμοιβής υποδηλώνει ότι ο αποταμιευτής PEPP είναι πιο πιθανό να λάβει συνταξιοδοτικό εισόδημα μετρίου επιπέδου, ενώ ένα υψηλό προφίλ κινδύνου-ανταμοιβής υποδηλώνει ότι ο αποταμιευτής PEPP είναι πιο πιθανό να λάβει σχετικά υψηλότερο ή χαμηλότερο συνταξιοδοτικό εισόδημα σε σύγκριση με τα χαμηλότερα προφίλ κινδύνου-ανταμοιβής. Οι αναλυτικές επεξηγήσεις προσδιορίζουν τους περιορισμούς του συνοπτικού δείκτη κινδύνου, συμπεριλαμβανομένης, όπου απαιτείται, της εξάρτησης του προφίλ κινδύνου-ανταμοιβής από την πραγματική εξέλιξη των επενδύσεων, την περίοδο αποταμίευσης και την αποτελεσματικότητα της τεχνικής μείωσης του κινδύνου που εφαρμόζεται.
            
            
               2.   Οι απαιτούμενες πληροφορίες, σύμφωνα με το άρθρο 28 παράγραφος 3 στοιχείο δ) σημείο ii) του κανονισμού (ΕΕ) 2019/1238 σχετικά με τη μέγιστη δυνατή απώλεια επενδεδυμένου κεφαλαίου, στο τμήμα με τίτλο «Ποιοι είναι οι κίνδυνοι και τι μπορώ να κερδίσω;» του PEPP KID συμπληρώνονται με πληροφορίες σχετικά με το τυποποιημένο, στοχαστικά προσδιορισμένο, συσσωρευμένο κεφάλαιο κατά την αποσυσσώρευση σε ένα σενάριο ακραίων καταστάσεων, που ισούται με το πέμπτο εκατοστημόριο της κατανομής.
            
            
               3.   Στο τμήμα με τίτλο «Ποιοι είναι οι κίνδυνοι και τι μπορώ να κερδίσω;» του PEPP KID, παρουσιάζονται πληροφορίες σχετικά με το τυποποιημένο ευνοϊκό, βέλτιστο και δυσμενές σενάριο επιδόσεων σε σχέση με τις προβλεπόμενες συνταξιοδοτικές παροχές PEPP με βάση τα ακόλουθα στοιχεία:
               
                           α)
                        
                        
                           οι προβολές περιλαμβάνουν τέσσερις γενικούς αποταμιευτές PEPP με 40, 30, 20 και 10 έτη έως τη λήξη της φάσης συσσώρευσης και βασίζονται σε τυποποιημένο επίπεδο εισφοράς·
                        
                     
                           β)
                        
                        
                           το ευνοϊκό σενάριο αναφέρεται στο 85ο εκατοστημόριο της κατανομής, το βέλτιστο σενάριο στο 50ό και το δυσμενές σενάριο στο 15ο εκατοστημόριο της κατανομής·
                        
                     
                           γ)
                        
                        
                           το προβλεπόμενο συσσωρευμένο κεφάλαιο κατά τη λήξη της περιόδου συσσώρευσης και οι προβλεπόμενες μηνιαίες συνταξιοδοτικές παροχές προσαρμόζονται κατά τις επιπτώσεις του πληθωρισμού·
                        
                     
                           δ)
                        
                        
                           οι πληροφορίες περιλαμβάνουν αναλυτική επεξήγηση, συμπεριλαμβανομένων των ονομαστικών ποσών, της μετατροπής σε σημερινές αξίες λόγω της μεταβολής της αγοραστικής δύναμης με την πάροδο του χρόνου.
                        
                     
            
               4.   Κατά περίπτωση. οι πληροφορίες σχετικά με τους όρους της απόδοσης για τους αποταμιευτές ΡΕΡΡ ή τα ενσωματωμένα ανώτατα όρια απόδοσης στο τμήμα με τίτλο «Τι είναι αυτό το προϊόν;» του PEPP KID παραπέμπουν στον σχεδιασμό και τους μηχανισμούς κατανομής των τεχνικών μείωσης του κινδύνου που εφαρμόζονται.
            
            
               5.   Οι εισροές, οι παραδοχές και οι μεθοδολογίες για τις πληροφορίες που αναφέρονται στις παραγράφους 1, 2 και 3 ευθυγραμμίζονται με το παράρτημα III.
            
            
               6.   Όταν οι πληροφορίες παρουσιάζονται σε ηλεκτρονική μορφή με διαστρωμάτωση των πληροφοριών, το πρώτο επίπεδο περιέχει τουλάχιστον τον συνοπτικό δείκτη κινδύνου και τις προβλεπόμενες συνταξιοδοτικές παροχές PEPP τεσσάρων γενικών αποταμιευτών PEPP, ενώ οι ονομαστικές προβλεπόμενες παροχές μπορούν να παρέχονται στα πρόσθετα λεπτομερειακά επίπεδα. Άλλες πληροφορίες μπορούν να παρέχονται στα πρόσθετα λεπτομερειακά επίπεδα.
            
         
         
            Άρθρο 5
            
               Τμήμα με τίτλο
               «
               Ποιο είναι το κόστος;
               »
            
            
               1.   Οι πληροφορίες στο τμήμα με τίτλο «Ποιο είναι το κόστος;» του PEPP KID παρέχονται με σύντομο, σαφή και κατανοητό τρόπο. Τυχόν δαπάνες και προμήθειες που προσδιορίζονται στο τμήμα «Ποιο είναι το κόστος;» αναφέρονται στις πραγματικές δαπάνες που προκύπτουν απευθείας στο επίπεδο του παρόχου ή σε επίπεδο δραστηριότητας εκτελούμενης με εξωτερική ανάθεση ή επενδυτικού κεφαλαίου, συμπεριλαμβανομένων όλων των σχετικών γενικών δαπανών. Κατά περίπτωση, οι δαπάνες και οι προμήθειες που χρεώνονται στον υποψήφιο αποταμιευτή PEPP, πριν από την αποταμίευση στο PEPP, γνωστοποιούνται χωριστά ως «αρχικές δαπάνες». Οι δαπάνες και οι προμήθειες, είτε μη επαναλαμβανόμενες είτε επαναλαμβανόμενες, παρουσιάζονται ως «συνολικές δαπάνες ανά έτος» εκφρασμένες σε χρήμα και ποσοστό επί του συσσωρευμένου κεφαλαίου, όπως ορίζεται στο άρθρο 2 σημείο 24 του κανονισμού (ΕΕ) 2019/1238. Οι συναθροισμένες επιπτώσεις των δαπανών παρουσιάζονται με βάση μια τυποποιημένη μηνιαία εισφορά του αποταμιευτή PEPP σε νομισματικούς όρους, όπως ορίζεται στο παράρτημα III μέρος III του παρόντος κανονισμού.
            
            
               2.   Το τμήμα με τίτλο «Ποιο είναι το κόστος;» του PEPP KID περιέχει τις ακόλουθες πληροφορίες:
               
                           α)
                        
                        
                           πληροφορίες σχετικά με τις διοικητικές δαπάνες που προκύπτουν από τις δραστηριότητες του παρόχου PEPP κατά τη διαχείριση λογαριασμών PEPP, την είσπραξη εισφορών, την παροχή πληροφοριών σε μέλη και την εκτέλεση πληρωμών·
                        
                     
                           β)
                        
                        
                           πληροφορίες σχετικά με τις ακόλουθες επενδυτικές δαπάνες:
                           
                                       i)
                                    
                                    
                                       έξοδα φύλαξης στοιχείων ενεργητικού, συμπεριλαμβανομένων των προμηθειών που καταβάλλονται στον θεματοφύλακα για την ασφαλή φύλαξη των στοιχείων ενεργητικού και την είσπραξη μερισμάτων και εσόδων από τόκους·
                                    
                                 
                                       ii)
                                    
                                    
                                       έξοδα συναλλαγών χαρτοφυλακίου, συμπεριλαμβανομένων των πραγματικών πληρωμών από τον πάροχο PEPP σε τρίτους για την κάλυψη των εξόδων που προκύπτουν σε σχέση με την απόκτηση ή διάθεση οποιουδήποτε περιουσιακού στοιχείου στον λογαριασμό PEPΡ·
                                    
                                 
                                       iii)
                                    
                                    
                                       άλλες δαπάνες που σχετίζονται με τη διαχείριση των επενδύσεων·
                                    
                                 
                     
                           γ)
                        
                        
                           πληροφορίες σχετικά με το κόστος διανομής που προκύπτει από τη διάθεση και την πώληση του προϊόντος PEPP, συμπεριλαμβανομένων των δαπανών και προμηθειών σε σχέση με την παροχή συμβουλών·
                        
                     
                           δ)
                        
                        
                           πληροφορίες σχετικά με τις δαπάνες των εγγυήσεων που επιβαρύνουν τον αποταμιευτή PEPP ως προς την οικονομική εγγύηση για την αποπληρωμή τουλάχιστον του συσσωρευμένου κεφαλαίου κατά την αποσυσσώρευση και κάθε άλλης οικονομικής εγγύησης που παρέχεται στο πλαίσιο της σύμβασης PEPP.
                        
                     
            
               3.   Όταν ένας πάροχος PEPP χρεώνει προμήθειες για την ανάκτηση των εξόδων που χρεώθηκαν για αρχική παροχή συμβουλών κατά την αρχική διάρκεια της σύμβασης PEPP, πριν ο αποταμιευτής PEPP αποκτήσει το δικαίωμα να αλλάξει τον πάροχο PEPP σύμφωνα με το άρθρο 52 παράγραφος 3 του κανονισμού (ΕΕ) 2019/1238, ο πάροχος PEPP ενημερώνει τους υποψήφιους αποταμιευτές PEPP σχετικά με το συνολικό ποσό των προμηθειών αυτών, τη χρονική περίοδο κατά τη διάρκεια της οποίας και τη συχνότητα με την οποία ισχύουν οι εν λόγω προμήθειες.
            
            
               4.   Όταν οι πληροφορίες παρουσιάζονται σε ηλεκτρονική μορφή με διαστρωμάτωση των πληροφοριών, το πρώτο επίπεδο περιέχει τουλάχιστον τις ακόλουθες πληροφορίες:
               
                           α)
                        
                        
                           τις πληροφορίες για τις συνολικές δαπάνες ανά έτος, εκφρασμένες σε χρήμα και ποσοστό επί του συσσωρευμένου κεφαλαίου στο τέλος του έτους, όπως ορίζεται στην παράγραφο 1·
                        
                     
                           β)
                        
                        
                           κατά περίπτωση, πληροφορίες για τυχόν αρχικές δαπάνες.
                        
                     Άλλες πληροφορίες μπορούν να παρέχονται στα πρόσθετα λεπτομερειακά επίπεδα.
            
         
         
            Άρθρο 6
            Τυπική διάταξη του PEPP KID
            Οι πάροχοι PEPP παρουσιάζουν το PEPP KID σύμφωνα με το παράρτημα I. Όταν οι πληροφορίες παρουσιάζονται σε ηλεκτρονική μορφή, η παρουσίαση μέσω του υποδείγματος που παρατίθεται στο εν λόγω παράρτημα μπορούν να προσαρμοστούν μόνον για να καταστεί εφικτή η διαστρωμάτωση των πληροφοριών.
         
         ΚΕΦΑΛΑΙΟ III
         
            ΕΠΑΝΕΞΕΤΑΣΗ, ΑΝΑΘΕΩΡΗΣΗ ΚΑΙ ΠΑΡΟΧΗ ΤΟΥ PEPP KID
         
         
            Άρθρο 7
            Επανεξέταση του PEPP KID
            
               1.   Οι πάροχοι PEPP επανεξετάζουν τις πληροφορίες που περιέχονται στο PEPP KID σύμφωνα με το άρθρο 30 παράγραφος 1 του κανονισμού (ΕΕ) 2019/1238, κάθε φορά που υπάρχει μεταβολή που επηρεάζει σημαντικά ή ενδέχεται να επηρεάσει σημαντικά τις πληροφορίες που περιλαμβάνει το PEPP KID και, τουλάχιστον, κάθε 12 μήνες μετά την ημερομηνία της αρχικής δημοσίευσης του PEPP KID.
            
            
               2.   Κατά τη διενέργεια της επανεξέτασης που αναφέρεται στην παράγραφο 1, οι πάροχοι PEPP επαληθεύουν αν οι πληροφορίες που περιέχονται στο PEPP KID είναι ακριβείς, δίκαιες, σαφείς και μη παραπλανητικές. Ειδικότερα, επαληθεύεται η συμμόρφωση με τα ακόλουθα κριτήρια:
               
                           α)
                        
                        
                           εάν οι πληροφορίες που περιέχονται στο PEPP KID συμμορφώνονται με τις γενικές απαιτήσεις σχετικά με τη μορφή και το περιεχόμενο σύμφωνα με τα άρθρα 26, 27 και 28 του κανονισμού (ΕΕ) 2019/1238 και με τις ειδικές απαιτήσεις σχετικά με τη μορφή και το περιεχόμενο που ορίζονται στο άρθρο 6 του παρόντος κανονισμού·
                        
                     
                           β)
                        
                        
                           εάν έχουν μεταβληθεί οι κίνδυνοι και οι ανταμοιβές του PEPP, σε περίπτωση που η εν λόγω μεταβολή έχει ως αποτέλεσμα να απαιτείται η μετάβαση του PEPP σε διαφορετική κατηγορία του συνοπτικού δείκτη κινδύνου από εκείνη που αποδίδεται στο PEPP KID που υπόκειται σε επανεξέταση.
                        
                     
            
               3.   Για τους σκοπούς της παραγράφου 1, οι πάροχοι PEPP καθιερώνουν και διατηρούν κατάλληλες διαδικασίες καθ’ όλη τη διάρκεια ανάπτυξης του PEPP, ώστε οι αποταμιευτές PEPP να έχουν τη δυνατότητα να εντοπίζουν, ανά πάσα στιγμή και χωρίς αδικαιολόγητη καθυστέρηση, τυχόν περιστάσεις που θα μπορούσαν να οδηγήσουν σε μεταβολή που επηρεάζει ή είναι πιθανό να επηρεάσει την ακρίβεια, τη δικαιοσύνη ή τη σαφήνεια των πληροφοριών που περιλαμβάνει το PEPP KID.
            
         
         
            Άρθρο 8
            Αναθεώρηση του PEPP KID
            
               1.   Οι πάροχοι PEPP αναθεωρούν αμέσως το PEPP KID όταν από την επανεξέταση που πραγματοποιείται σύμφωνα με το άρθρο 7 συνάγεται το συμπέρασμα ότι πρέπει να γίνουν αλλαγές στο PEPP KID. Οι πάροχοι PEPP διασφαλίζουν ότι ενημερώνονται όλα τα τμήματα του PEPP KID που επηρεάζονται από τις εν λόγω αλλαγές.
            
            
               2.   Ο πάροχος PEPP δημοσιεύει το αναθεωρημένο PEPP KID στον ιστότοπό του και ενημερώνει ταχέως τους αποταμιευτές PEPP σύμφωνα με το άρθρο 7 παράγραφος 3.
            
         
         
            Άρθρο 9
            Παροχή του PEPP KID
            
               1.   Το πρόσωπο που παρέχει συμβουλές σχετικά με το PEPP ή το πωλεί, παρέχει το PEPP KID αρκετά νωρίς ώστε να δώσει στον υποψήφιο ή υφιστάμενο αποταμιευτή PEPP αρκετό χρόνο για να εξετάσει το έγγραφο πριν δεσμευθεί με σύμβαση ή προσφορά σε σχέση με το εν λόγω PEPP, ανεξάρτητα από το εάν χορηγείται στον υποψήφιο ή υφιστάμενο αποταμιευτή PEPP περίοδος αναμονής ή όχι.
            
            
               2.   Για τους σκοπούς της παραγράφου 1, το πρόσωπο που παρέχει συμβουλές σχετικά με το PEPP ή το πωλεί εκτιμά τον χρόνο που χρειάζεται κάθε υποψήφιος ή υφιστάμενος αποταμιευτής PEPP για να εξετάσει το PEPP KID, λαμβάνοντας υπόψη τα εξής κριτήρια:
               
                           α)
                        
                        
                           τη γνώση και την πείρα του υποψήφιου ή υφιστάμενου αποταμιευτή PEPP όσον αφορά το PEPP ή PEPP παρόμοιας φύσεως ή με κινδύνους παρόμοιους με εκείνους που προκύπτουν από το PEPΡ·
                        
                     
                           β)
                        
                        
                           την πολυπλοκότητα, τον μακροπρόθεσμο χαρακτήρα και τις περιορισμένες δυνατότητες εξαγοράς του PEPΡ·
                        
                     
                           γ)
                        
                        
                           όταν η συμβουλή ή η πώληση είναι με πρωτοβουλία του υποψήφιου ή υφιστάμενου αποταμιευτή PEPP, την επείγουσα ανάγκη που εκφράζει ρητώς ο υποψήφιος ή υφιστάμενος αποταμιευτής PEPP να συναφθεί η προτεινόμενη σύμβαση ή να γίνει δεκτή η προσφορά.
                        
                     
            
               3.   Για τους σκοπούς της παραγράφου 1, όταν το PEPP KID παρέχεται ηλεκτρονικά, πρέπει να πληροί τις ακόλουθες προϋποθέσεις:
               
                           α)
                        
                        
                           να βρίσκεται σε περιοχή του ιστότοπου ή της εφαρμογής για κινητά η οποία μπορεί να εντοπιστεί εύκολα και στην οποία η πρόσβαση είναι εύκολη·
                        
                     
                           β)
                        
                        
                           να παρέχεται σε ένα στάδιο της διαδικασίας αγοράς, στο οποίο ο υποψήφιος ή υφιστάμενος αποταμιευτής PEPP έχει αρκετό χρόνο για να εξετάσει το έγγραφο πριν δεσμευθεί με σύμβαση PEPP ή προσφορά σε σχέση με την εν λόγω σύμβαση PEPP.
                        
                     
         
         ΚΕΦΑΛΑΙΟ IV
         
            ΠΑΡΟΥΣΙΑΣΗ ΚΑΙ ΔΙΑΤΑΞΗ ΤΗΣ ΔΗΛΩΣΗΣ ΠΑΡΟΧΩΝ PEPP
         
         
            Άρθρο 10
            Παρουσίαση της δήλωσης παροχών PEPP
            
               1.   Οι πληροφορίες της δήλωσης παροχών PEPP παρέχονται με σύντομο, σαφή και κατανοητό τρόπο. Οι πληροφορίες παρουσιάζονται με την ακόλουθη σειρά, για κάθε υφιστάμενο υπολογαριασμό:
               
                           α)
                        
                        
                           οι πληροφορίες που αναφέρονται στο άρθρο 35 παράγραφοι 1 και 2 του κανονισμού (EE) 2019/1238·
                        
                     
                           β)
                        
                        
                           στο τμήμα με τίτλο «Όνομα προϊόντος» οι πληροφορίες που αναφέρονται στο άρθρο 36 παράγραφος 1 στοιχεία α), β) και γ) του κανονισμού (EE) 2019/1238·
                        
                     
                           γ)
                        
                        
                           στο τμήμα με τίτλο «Τι ποσό έχω αποταμιεύσει στο PEPP μου;», οι ακόλουθες πληροφορίες:
                           
                                       i)
                                    
                                    
                                       πληροφορίες που αναφέρονται στο άρθρο 36 παράγραφος 1 σημείο i) του κανονισμού (ΕΕ) 2019/1238·
                                    
                                 
                                       ii)
                                    
                                    
                                       πληροφορίες σχετικά με το συνολικό ποσό του λογαριασμού PEPP, με ανάλυση ανά καταβληθείσες εισφορές και συσσωρευμένες αποδόσεις επένδυσης, μετά την αφαίρεση των δαπανών και χρεώσεων από τότε που ο αποταμιευτής PEPP άρχισε να αποταμιεύει στο PEPΡ·
                                    
                                 
                                       iii)
                                    
                                    
                                       πληροφορίες για τα ασφάλιστρα βιομετρικών κινδύνων·
                                    
                                 
                     
                           δ)
                        
                        
                           στο τμήμα με τίτλο «Τι θα λάβω όταν συνταξιοδοτηθώ;», οι ακόλουθες πληροφορίες:
                           
                                       i)
                                    
                                    
                                       πληροφορίες που αναφέρονται στο άρθρο 36 παράγραφος 1 στοιχείο δ) και στο άρθρο 37 παράγραφος 1 στοιχείο δ) του κανονισμού (ΕΕ) 2019/1238 και στο άρθρο 4 παράγραφος 3 του παρόντος κανονισμού, όπου εφαρμόζονται οι πραγματικές εισφορές, τα επίπεδα αναμενόμενων εισφορών και μεμονωμένοι όροι και προϋποθέσεις·
                                    
                                 
                                       ii)
                                    
                                    
                                       κατά περίπτωση, πληροφορίες σχετικά με προβλέψεις για πρόσθετες συνταξιοδοτικές παροχές βάσει εθνικών κανόνων σύμφωνα με το άρθρο 37 παράγραφος 3 του κανονισμού (ΕΕ) 2019/1238·
                                    
                                 
                     
                           ε)
                        
                        
                           οι πληροφορίες σχετικά με το προβλεπόμενο συσσωρευμένο κεφάλαιο κατά τη λήξη της περιόδου συσσώρευσης και τις προβλεπόμενες μηνιαίες συνταξιοδοτικές παροχές·
                        
                     
                           στ)
                        
                        
                           στο τμήμα με τίτλο «Πώς εξελίχθηκε το PEPP μου κατά τους τελευταίους 12 μήνες;», οι πληροφορίες οι οποίες αναφέρονται στο άρθρο 36 παράγραφος 1 στοιχεία ε), στ) και η) του κανονισμού (ΕΕ) 2019/1238 σχετικά με την εξέλιξη του λογαριασμού PEPP κατά τους προηγούμενους 12 μήνες, συνδυάζοντας το αρχικό υπόλοιπο με το τελικό υπόλοιπο, με παρουσίαση των εισφορών που καταβλήθηκαν, της απόδοσης της επένδυσης που κατανεμήθηκε στον λογαριασμό PEPP και των δαπανών και προμηθειών που αναφέρονται στο άρθρο 5 παράγραφος 2 του παρόντος κανονισμού·
                        
                     
                           ζ)
                        
                        
                           στο τμήμα με τίτλο «Βασικοί παράγοντες που επηρεάζουν την απόδοση του PEPP μου», οι πληροφορίες, κατά περίπτωση, που αναφέρονται στο άρθρο 36 παράγραφος 1 στοιχεία ζ), ι) και ιβ) του κανονισμού (ΕΕ) 2019/1238 και στο άρθρο 3 παράγραφος 10 του παρόντος κανονισμού·
                        
                     
                           η)
                        
                        
                           στο τμήμα με τίτλο «Σημαντικές πληροφορίες», οι ακόλουθες πληροφορίες:
                           
                                       i)
                                    
                                    
                                       πληροφορίες σχετικά με κάθε σημαντική τροποποίηση στους όρους και τις προϋποθέσεις του PEPP που αναφέρονται στο άρθρο 35 παράγραφοι 5 και 6 του κανονισμού (ΕΕ) 2019/1238·
                                    
                                 
                                       ii)
                                    
                                    
                                       ένδειξη σχετικά με το πού και πώς λαμβάνει κανείς τις συμπληρωματικές πληροφορίες που αναφέρονται στο άρθρο 37 παράγραφος 1 στοιχεία α), β), γ) και ε) του κανονισμού (ΕΕ) 2019/1238·
                                    
                                 
                                       iii)
                                    
                                    
                                       κατά περίπτωση, αναφορά στη δήλωση επενδυτικής πολιτικής στην οποία συνεκτιμώνται οι παράγοντες ΠΚΔ σύμφωνα με το άρθρο 37 παράγραφος 1 στοιχείο γ) του κανονισμού (ΕΕ) 2019/1238.
                                    
                                 
                     Οι πληροφορίες που αναφέρονται στο πρώτο εδάφιο στοιχείο γ) σημείο iii) παρουσιάζονται χωριστά σύμφωνα με το άρθρο 3 παράγραφος 4.
               Οι πληροφορίες που αναφέρονται στο πρώτο εδάφιο στοιχείο ε) παρουσιάζονται προσαρμοσμένες κατά τις επιπτώσεις του πληθωρισμού. Οι πληροφορίες συμπληρώνονται με αναλυτική επεξήγηση της μετατροπής σε τρέχουσες τιμές λόγω της μεταβολής της αγοραστικής δύναμης με την πάροδο του χρόνου.
               Για τους σκοπούς του πρώτου εδαφίου στοιχείο στ), οι συναθροισμένες επιπτώσεις των δαπανών στο προβλεπόμενο συσσωρευμένο κεφάλαιο κατά την αποσυσσώρευση σύμφωνα με το άρθρο 36 παράγραφος 1 στοιχείο στ) του κανονισμού (ΕΕ) 2019/1238 παρουσιάζονται ως «μείωση του πλούτου», όπως ορίζεται στο παράρτημα III μέρος III του παρόντος κανονισμού.
               Οι πληροφορίες, οι οποίες αναφέρονται στο πρώτο εδάφιο στοιχείο ζ), αναφέρονται στις προηγούμενες επιδόσεις της επενδυτικής επιλογής του αποταμιευτή PEPP, όπως κατανεμήθηκαν στους αποταμιευτές PEPP, και παρέχονται για τα προηγούμενα δέκα έτη, εφόσον είναι δυνατόν. Εάν δεν είναι δυνατή η παροχή των πληροφοριών για τα προηγούμενα δέκα έτη, οι πληροφορίες παρέχονται για το μέγιστο χρονικό διάστημα αποταμίευσης του αποταμιευτή PEPP στο PEPP. Οι εν λόγω πληροφορίες παρουσιάζονται ως η μέση απόδοση της επένδυσης, μετά την αφαίρεση των επενδυτικών δαπανών, για τις περιόδους του προηγούμενου έτους, των τριών προηγούμενων ετών, των πέντε προηγούμενων ετών και των δέκα προηγούμενων ετών, ως ποσοστό επί του συσσωρευμένου κεφαλαίου.
            
            
               2.   Οι παραδοχές για τις πληροφορίες που αναφέρονται στην παράγραφο 1 ευθυγραμμίζονται με το παράρτημα III.
            
            
               3.   Όταν οι πληροφορίες παρουσιάζονται σε ηλεκτρονική μορφή με διαστρωμάτωση των πληροφοριών, το πρώτο επίπεδο περιέχει τουλάχιστον τις πληροφορίες που καλύπτει η παράγραφος 1 στοιχεία α), β), δ) και ε). Άλλες πληροφορίες μπορούν να παρέχονται στα πρόσθετα λεπτομερειακά επίπεδα.
            
         
         
            Άρθρο 11
            Τυπική διάταξη της δήλωσης παροχών PEPP
            Οι πάροχοι PEPP παρουσιάζουν τη δήλωση παροχών PEPP σύμφωνα με το παράρτημα II. Όταν οι πληροφορίες παρουσιάζονται σε ηλεκτρονική μορφή, το υπόδειγμα που παρατίθεται στο εν λόγω παράρτημα μπορεί να προσαρμοστεί μόνον για να καταστεί εφικτή η διαστρωμάτωση των πληροφοριών.
         
         ΚΕΦΑΛΑΙΟ V
         
            ΔΑΠΑΝΕΣ ΚΑΙ ΠΡΟΜΗΘΕΙΕΣ ΓΙΑ ΤΟ ΒΑΣΙΚΟ PEPP
         
         
            Άρθρο 12
            Είδη δαπανών και προμηθειών για το βασικό PEPP
            
               1.   Οι δαπάνες και οι προμήθειες που αναφέρονται στο άρθρο 45 παράγραφος 2 του κανονισμού (ΕΕ) 2019/1238 σε σχέση με το συσσωρευμένο κεφάλαιο του αποταμιευτή βασικού PEPP κατά τη λήξη του αντίστοιχου έτους περιλαμβάνουν όλες τις πραγματικές δαπάνες και προμήθειες που προκύπτουν απευθείας σε επίπεδο παρόχου ή σε επίπεδο δραστηριότητας εκτελούμενης με εξωτερική ανάθεση, συμπεριλαμβανομένων των κατάλληλων γενικών δαπανών και προμηθειών σε σχέση με την αποταμίευση στο βασικό PEPP και τη διανομή του βασικού PEPP. Οι εν λόγω δαπάνες και προμήθειες περιλαμβάνουν ειδικότερα τα ακόλουθα:
               
                           α)
                        
                        
                           διοικητικές δαπάνες·
                        
                     
                           β)
                        
                        
                           επενδυτικές δαπάνες·
                        
                     
                           γ)
                        
                        
                           έξοδα διανομής.
                        
                     
            
               2.   Τυχόν δαπάνες και προμήθειες που συνδέονται με πρόσθετα στοιχεία ή χαρακτηριστικά του βασικού PEPP, οι οποίες δεν επιβάλλονται από το άρθρο 45 του κανονισμού (ΕΕ) 2019/1238, καθώς και τυχόν δαπάνες και προμήθειες που συνδέονται με την υπηρεσία αλλαγής λογαριασμού, όπως ορίζονται στο άρθρο 54 του κανονισμού (ΕΕ) 2019/1238, δεν περιλαμβάνονται στις δαπάνες που αναφέρονται στο άρθρο 45 παράγραφος 2 του κανονισμού (ΕΕ) 2019/1238.
            
         
         
            Άρθρο 13
            Δαπάνες και προμήθειες για εγγυήσεις που παρέχονται στο βασικό PEPP
            
               1.   Όταν το βασικό PEPP προβλέπει εγγύηση για το κεφάλαιο, το οποίο θα οφείλεται κατά την έναρξη της φάσης αποσυσσώρευσης και κατά τη διάρκεια της φάσης αποσυσσώρευσης, όπως προβλέπεται στο άρθρο 45 παράγραφος 1 του κανονισμού (ΕΕ) 2019/1238, οι δαπάνες που συνδέονται άμεσα με την εν λόγω εγγύηση κεφαλαίου δεν περιλαμβάνονται στις δαπάνες που αναφέρονται στο άρθρο 45 παράγραφος 2 του κανονισμού (ΕΕ) 2019/1238.
            
            
               2.   Ο πάροχος PEPP γνωστοποιεί ρητά και χωριστά τις δαπάνες που χρεώνονται για την εγγύηση κεφαλαίου στο τμήμα με τίτλο «Ποιο είναι το κόστος;» στο PEPP KID και στο τμήμα με τίτλο «Πώς εξελίχθηκε το PEPP μου κατά το τελευταίο έτος;» στη δήλωση παροχών PEPP.
            
            
               3.   Κατά περίπτωση, ο πάροχος PEPP είναι σε θέση να παρέχει στοιχεία που αποδεικνύουν ότι οι αντίστοιχες δαπάνες συνδέονται άμεσα με την εγγύηση κεφαλαίου, κατόπιν αιτήματος της εθνικής αρμόδιας αρχής ή της EIOPA.
            
         
         ΚΕΦΑΛΑΙΟ VI
         
            ΤΕΧΝΙΚΕΣ ΜΕΙΩΣΗΣ ΤΟΥ ΚΙΝΔΥΝΟΥ
         
         
            Άρθρο 14
            Στόχος των τεχνικών μείωσης του κινδύνου
            
               1.   Όταν χρησιμοποιούνται τεχνικές μείωσης του κινδύνου για την επενδυτική στρατηγική του PEPP, οι πάροχοι PEPP θέτουν έναν στόχο που συνάδει με τον ειδικό συνταξιοδοτικό στόχο του αποταμιευτή PEPP ή της ομάδας αποταμιευτών PEPP, σύμφωνα με τους όρους που αναφέρονται στο άρθρο 47 παράγραφος 2 του κανονισμού (ΕΕ) 2019/1238.
            
            
               2.   Ο πάροχος PEPP σχεδιάζει την τεχνική μείωσης του κινδύνου κατά τρόπο ώστε να επιτευχθεί ο στόχος της παροχής μελλοντικού σταθερού και επαρκούς ατομικού συνταξιοδοτικού εισοδήματος από το PEPP, λαμβάνοντας υπόψη την αναμενόμενη εναπομένουσα διάρκεια της ατομικής φάσης συσσώρευσης του αποταμιευτή PEPP ή της ομάδας αποταμιευτών PEPP και την προτιμώμενη επιλογή αποσυσσώρευσης του αποταμιευτή PEPP. Για την υλοποίηση του στόχου αυτού, η τεχνική μείωσης του κινδύνου σχεδιάζεται κατά τον ακόλουθο τρόπο:
               
                           α)
                        
                        
                           διασφαλίζει ότι η αναμενόμενη ζημία, που ορίζεται ως η απώλεια μεταξύ του προβλεπόμενου αθροίσματος των εισφορών και του προβλεπόμενου συσσωρευμένου κεφαλαίου κατά τη λήξη της φάσης συσσώρευσης, δεν υπερβαίνει το 20 % στο σενάριο ακραίων καταστάσεων, το οποίο ισούται με το 5 % της διανομής·
                        
                     
                           β)
                        
                        
                           επιδιώκει να υπερβεί τον ετήσιο ρυθμό πληθωρισμού με πιθανότητα τουλάχιστον 80 % σε φάση συσσώρευσης 40 ετών·
                        
                     
                           γ)
                        
                        
                           λαμβάνει υπόψη τα αποτελέσματα της στοχαστικής μοντελοποίησης.
                        
                     
            
               3.   Για το βασικό PEPP, όταν ο πάροχος PEPP δεν προσφέρει εγγύηση κεφαλαίου όπως αναφέρεται στο άρθρο 13, ο πάροχος PEPP εφαρμόζει επενδυτική στρατηγική που εξασφαλίζει, λαμβάνοντας υπόψη τα αποτελέσματα της στοχαστικής μοντελοποίησης, την ανάκτηση του κεφαλαίου κατά την έναρξη της φάσης αποσυσσώρευσης και κατά τη διάρκεια της φάσης αποσυσσώρευσης, με πιθανότητα τουλάχιστον 92,5 %. Ωστόσο, όταν η εναπομένουσα φάση συσσώρευσης είναι ίση ή μικρότερη των δέκα ετών κατά την ανάληψη του βασικού PEPP, μπορεί να χρησιμοποιηθεί πιθανότητα τουλάχιστον 80 % κατά την εφαρμογή της επενδυτικής στρατηγικής.
            
            
               4.   Κατά τον σχεδιασμό μιας τεχνικής μείωσης του κινδύνου για μια ομάδα αποταμιευτών PEPP, ο πάροχος PEPP σχεδιάζει την τεχνική μείωσης του κινδύνου κατά τρόπο ώστε να εξασφαλίζει δίκαιη και ισότιμη προστασία κάθε μεμονωμένου αποταμιευτή PEPP εντός της ομάδας και αποθαρρύνει την υιοθέτηση καιροσκοπικής συμπεριφοράς από μεμονωμένους αποταμιευτές PEPP εντός της ομάδας.
            
            
               5.   Οι πάροχοι PEPP διασφαλίζουν ότι κάθε αμοιβή συνδεόμενη με τις επιδόσεις ατόμων που ενεργούν για λογαριασμό του παρόχου PEPP και εφαρμόζουν τις τεχνικές μείωσης του κινδύνου ευνοεί τον στόχο των τεχνικών μείωσης του κινδύνου.
            
            
               6.   Οι πάροχοι PEPP προστατεύουν την καταλληλότητα, την αποδοτικότητα και την αποτελεσματικότητα της τεχνικής μείωσης του κινδύνου μέσω ειδικής διαδικασίας και διατάξεων στο πλαίσιο εποπτείας προϊόντων και διακυβέρνησης, όπως απαιτείται από το άρθρο 25 του κανονισμού (ΕΕ) 2019/1238. Το πλαίσιο αυτό υπόκειται σε εποπτική επανεξέταση και σε υποβολή εποπτικών εκθέσεων.
            
            
               7.   Όταν ένας αποταμιευτής PEPP επιλέγει διαφορετική επενδυτική επιλογή σύμφωνα με το άρθρο 44 του κανονισμού (ΕΕ) 2019/1238 ή αλλάζει τον πάροχο PEPP σύμφωνα με το άρθρο 20 παράγραφος 5 ή το άρθρο 52 του εν λόγω κανονισμού, ο πάροχος PEPP εισφέρει δίκαια τα κατανεμηθέντα αποθεματικά, εάν υπάρχουν, και τις αποδόσεις της επένδυσης στον αποχωρούντα αποταμιευτή PEPP. Ο πάροχος PEPP διασφαλίζει ότι η κατανομή είναι εξίσου δίκαιη προς τον αποχωρούντα αποταμιευτή PEPP και προς τους παραμένοντες αποταμιευτές PEPP.
            
            
               8.   Σε περίπτωση δυσμενών οικονομικών εξελίξεων κατά την τελευταία τριετία πριν από την αναμενόμενη λήξη της υπολειπόμενης διάρκειας της φάσης συσσώρευσης του αποταμιευτή PEPP, ο πάροχος PEPP παρατείνει την τελευταία φάση του κύκλου ανάπτυξης ή την εφαρμοζόμενη τεχνική μείωσης του κινδύνου κατά το κατάλληλο πρόσθετο διάστημα έως και τρία έτη μετά την αρχικώς αναμενόμενη λήξη της φάσης συσσώρευσης. Η εν λόγω παράταση υπόκειται στη ρητή συγκατάθεση του αποταμιευτή PEPP και πραγματοποιείται σύμφωνα με τους όρους που αναφέρονται στο άρθρο 47 του κανονισμού (ΕΕ) 2019/1238.
            
         
         
            Άρθρο 15
            Κύκλος ανάπτυξης
            
               1.   Όταν χρησιμοποιείται τεχνική μείωσης του κινδύνου που προσαρμόζει την κατανομή των επενδύσεων με σκοπό τον μετριασμό των οικονομικών κινδύνων των επενδύσεων που αντιστοιχούν στην εναπομένουσα διάρκεια, ο πάροχος PEPP προσδιορίζει τα μέσα ανοίγματα σε μετοχικούς και χρεωστικούς τίτλους, διασφαλίζοντας παράλληλα τη συμμόρφωση με το άρθρο 41 του κανονισμού (ΕΕ) 2019/1238 για όλα τα πιθανά υποχαρτοφυλάκια που αντιστοιχούν στις φάσεις του κύκλου ανάπτυξης.
            
            
               2.   Ο πάροχος PEPP σχεδιάζει τον κύκλο ανάπτυξης κατά τρόπο ώστε να διασφαλίζει ότι οι αποταμιευτές PEPP που απέχουν περισσότερο από την αναμενόμενη λήξη της φάσης συσσώρευσης επενδύουν, σε συμβατικά καθορισμένο βαθμό, σε μακροπρόθεσμες επενδύσεις που επωφελούνται από υψηλότερες αποδόσεις επενδύσεων λόγω των ειδικών τους χαρακτηριστικών υψηλότερου κινδύνου και ανταμοιβής, μεταξύ άλλων και επειδή χαρακτηρίζονται από έλλειψη ρευστότητας ή είναι μετοχικού τύπου. Για τους αποταμιευτές PEPP που βρίσκονται πλησιέστερα στην αναμενόμενη λήξη της φάσης συσσώρευσης, ο πάροχος PEPP διασφαλίζει ότι οι επενδύσεις είναι κατά κύριο λόγο ρευστοποιήσιμες, υψηλής ποιότητας και παρουσιάζουν σταθερές αποδόσεις επενδύσεων.
            
         
         
            Άρθρο 16
            Σύσταση αποθεματικών
            
               1.   Όταν χρησιμοποιείται τεχνική μείωσης του κινδύνου που προβλέπει τη σύσταση αποθεματικών από εισφορές των αποταμιευτών PEPP ή από την απόδοση των επενδύσεων, οι πάροχοι PEPP ορίζουν στη σύμβαση PEPP, με διαφανή και κατανοητό τρόπο, τους κανόνες κατανομής του συσσωρευμένου κεφαλαίου και της απόδοσης των επενδύσεων στον λογαριασμό του ατομικού αποταμιευτή PEPP, από και προς τα αποθεματικά, και, κατά περίπτωση, στην αντίστοιχη ομάδα αποταμιευτών PEPP.
            
            
               2.   Ο πάροχος PEPP κατανέμει τις εισφορές και τις αποδόσεις των επενδύσεων των στοιχείων ενεργητικού που προορίζονται για τα αποθεματικά με διαφανή και κατανοητό τρόπο, με στόχο τη σύσταση επαρκών αποθεματικών σε περιόδους θετικής απόδοσης των επενδύσεων. Ομοίως, ο πάροχος PEPP κατανέμει από τα αποθεματικά στον ατομικό λογαριασμό του αποταμιευτή PEPP και, κατά περίπτωση, στην αντίστοιχη ομάδα αποταμιευτών PEPP, με δίκαιο και διαφανή τρόπο, σε περιόδους αρνητικής απόδοσης των επενδύσεων.
            
            
               3.   Ο πάροχος PEPP προσδιορίζει με σαφή τρόπο και χαρακτηρίζει ως ειδικού προορισμού τα στοιχεία ενεργητικού που επενδύονται για τους αποταμιευτές PEPP. Ο πάροχος PEPP δεν μπορεί να πραγματοποιεί συναλλαγές σε στοιχεία ενεργητικού για ίδιο λογαριασμό με τα στοιχεία ενεργητικού που προορίζονται για τους αποταμιευτές PEPP.
            
            
               4.   Κατά τα πρώτα δέκα έτη της δημιουργίας ενός νέου PEPP, ο πάροχος PEPP μπορεί να εισφέρει στη σύσταση των αποθεματικών παρέχοντας δάνειο ή επένδυση μετοχικού κεφαλαίου στα στοιχεία ενεργητικού των αποταμιευτών PEPP. Στην περίπτωση αυτή, ο πάροχος PEPP καθορίζει και παρουσιάζει με διαφανή και κατανοητό τρόπο στη σύμβαση PEPP τους όρους και τις προϋποθέσεις της εισφοράς του και του επιμερισμού των κερδών, καθώς και το πρότυπο της σταδιακής αποεπένδυσης κατά τη μέγιστη περίοδο των δέκα ετών.
            
         
         
            Άρθρο 17
            Εγγυήσεις ελάχιστων αποδόσεων
            
               1.   Όταν ο πάροχος PEPP προσφέρει εγγυήσεις ελάχιστης απόδοσης, ο πάροχος PEPP περιγράφει με σαφή τρόπο τα χαρακτηριστικά της εγγύησης, συμπεριλαμβανομένων των ορίων και των οριακών τιμών της, και διευκρινίζει αν η εγγύηση ισχύει για αποδόσεις προσαρμοσμένες κατά τον πληθωρισμό ή για ονομαστικές αποδόσεις.
            
            
               2.   Ο πάροχος PEPP γνωστοποιεί ρητά στο PEPP KID, και στη συνέχεια στη δήλωση παροχών PEPP, αν το επίπεδο της εγγύησης προσαρμόζεται κατά τον ετήσιο ρυθμό πληθωρισμού ή όχι.
            
         
         
            Άρθρο 18
            Ολιστική αξιολόγηση των κινδύνων και των ανταμοιβών του PEPP
            Για τους σκοπούς των άρθρων 3, 4, 5, 10 και 14, οι πάροχοι PEPP εφαρμόζουν τις μεθοδολογίες που ορίζονται στο παράρτημα III.
         
         
            Άρθρο 19
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 18 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 198 της 25.7.2019, σ. 1.
         
            (2)  Κατ’ εξουσιοδότηση κανονισμός (ΕΕ) 2017/653 της Επιτροπής, της 8ης Μαρτίου 2017, για τη συμπλήρωση του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) με τη θέσπιση ρυθμιστικών τεχνικών προτύπων όσον αφορά την παρουσίαση, το περιεχόμενο, την επανεξέταση και την αναθεώρηση των εγγράφων βασικών πληροφοριών και τις προϋποθέσεις για την εκπλήρωση της απαίτησης για την παροχή των εν λόγω εγγράφων (ΕΕ L 100 της 12.4.2017, σ. 1).
         
            (3)  Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).
         
            (4)  Κανονισμός (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου, της 26ης Νοεμβρίου 2014, σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) (ΕΕ L 352 της 9.12.2014, σ. 1).
      
      
         
            ΠΑΡΑΡΤΗΜΑ I
            ΥΠΟΔΕΙΓΜΑ ΓΙΑ ΤΟ ΕΓΓΡΑΦΟ ΒΑΣΙΚΩΝ ΠΛΗΡΟΦΟΡΙΩΝ ΤΟΥ ΠΑΝΕΥΡΩΠΑΪΚΟΥ ΑΤΟΜΙΚΟΥ ΣΥΝΤΑΞΙΟΔΟΤΙΚΟΥ ΠΡΟΪΟΝΤΟΣ
            
               Μέρος I. Οδηγίες συμπλήρωσης του υποδείγματος για το έγγραφο βασικών πληροφοριών του πανευρωπαϊκού ατομικού συνταξιοδοτικού προϊόντος (PEPP)
            
            
                     
                        1.
                     
                     
                        Οι πάροχοι PEPP συμμορφώνονται με τη σειρά των τμημάτων, τους τίτλους, τα εργαλεία παρουσίασης και τα εικονίδια που ορίζονται στο υπόδειγμα για το έγγραφο βασικών πληροφοριών PEPP (PEPP KID) στο μέρος II του παρόντος παραρτήματος, το οποίο ωστόσο δεν καθορίζει παραμέτρους σχετικά με την έκταση των επιμέρους τμημάτων και την αλλαγή σελίδας και έχει συνολικό μέγιστο όριο πέντε σελίδων σε φύλλο Α4 όταν τυπώνεται.
                     
                  
                     
                        2.
                     
                     
                        Κάτω από τον ευκρινώς εμφανιζόμενο τίτλο «Έγγραφο βασικών πληροφοριών PEPP», προστίθεται η ακόλουθη δήλωση: «Το παρόν έγγραφο παρέχει βασικές πληροφορίες σχετικά με το παρόν πανευρωπαϊκό ατομικό συνταξιοδοτικό προϊόν (PEPP). Δεν αποτελεί διαφημιστικό υλικό. Οι πληροφορίες απαιτούνται βάσει του νόμου για να σας βοηθήσουν να κατανοήσετε τη φύση, τους κινδύνους, το κόστος, τα δυνητικά κέρδη και ζημίες του παρόντος ατομικού συνταξιοδοτικού προϊόντος και να σας βοηθήσουν να το συγκρίνετε με άλλα PEPP.».
                     
                  
                     
                        3.
                     
                     
                        Στο υπόδειγμα, οι πάροχοι PEPP μπορούν να περιλαμβάνουν έναν κωδικό QR που παραπέμπει στην ηλεκτρονική έκδοση του PEPP KID.
                     
                  
                     
                        4.
                     
                     
                        Στο πάνω μέρος του υποδείγματος, στο τμήμα με τίτλο «Το PEPP με μια ματιά», οι πάροχοι PEPP αναφέρουν τις ακόλουθες πληροφορίες:
                        
                                    α)
                                 
                                 
                                    το προβλεπόμενο συσσωρευμένο κεφάλαιο για μηνιαία εισφορά ύψους 100 EUR για περίοδο 40 ετών, στο δυσμενές και στο ευνοϊκό σενάριο·
                                 
                              
                                    β)
                                 
                                 
                                    τις συνολικές δαπάνες ανά έτος ως ποσοστό επί του συσσωρευμένου κεφαλαίου βάσει μηνιαίων εισφορών ύψους 100 EUR·
                                 
                              
                                    γ)
                                 
                                 
                                    την ταξινόμηση του συνοπτικού δείκτη κινδύνου· και
                                 
                              
                                    δ)
                                 
                                 
                                    δήλωση σχετικά με το αν το προϊόν παρέχει εγγύηση.
                                 
                              
                  
                     
                        5.
                     
                     
                        Ο πάροχος PEPP προσθέτει την ακόλουθη δήλωση: «Το συνταξιοδοτικό προϊόν που περιγράφεται στο παρόν έγγραφο είναι ένα μακροπρόθεσμο προϊόν με περιορισμένες δυνατότητες εξαγοράς, το οποίο δεν μπορεί να καταγγελθεί ανά πάσα στιγμή.».
                     
                  
                     
                        6.
                     
                     
                        Στο επόμενο τμήμα, ο πάροχος PEPP μπορεί να προσθέσει το εταιρικό σήμα ή τον λογότυπό του και παρέχει τις ακόλουθες πληροφορίες:
                        
                                    α)
                                 
                                 
                                    το όνομα και τα στοιχεία επικοινωνίας του παρόχου PEPΡ·
                                 
                              
                                    β)
                                 
                                 
                                    τις αρμόδιες αρχές του παρόχου PEPΡ·
                                 
                              
                                    γ)
                                 
                                 
                                    το όνομα του ΡΕΡΡ και τον αριθμό καταχώρισης του PEPP στο κεντρικό δημόσιο μητρώο·
                                 
                              
                                    δ)
                                 
                                 
                                    στο πεδίο «είδος προϊόντος» εάν πρόκειται για βασικό PEPP ή όχι· εάν όχι, εάν το PEPP KID αναφέρεται σε συγκεκριμένη εναλλακτική επενδυτική επιλογή ή παρέχει γενικές πληροφορίες για σειρά εναλλακτικών επενδυτικών επιλογών· και
                                 
                              
                                    ε)
                                 
                                 
                                    την ημερομηνία του εγγράφου.
                                 
                              
                  
                     
                        7.
                     
                     
                        Στον τίτλο «Πώς επενδύονται τα χρήματά μου;» ο πάροχος PEPP παρέχει τις πληροφορίες που ορίζονται στο άρθρο 3 παράγραφος 1. Οι πάροχοι PEPP μπορούν να χρησιμοποιούν τη δεξιά στήλη ή το κεντρικό πεδίο για να παρέχουν πληροφορίες σύμφωνα με το άρθρο 3 παράγραφος 10 του παρόντος κανονισμού.
                     
                  
                     
                        8.
                     
                     
                        Στον τίτλο «Σε ποιον απευθύνεται;», ο πάροχος PEPP παρουσιάζει τις πληροφορίες που ορίζονται στο άρθρο 3 παράγραφος 2 του παρόντος κανονισμού.
                     
                  
                     
                        9.
                     
                     
                        Στον τίτλο «Είναι εγγυημένες οι αποταμιεύσεις μου;», ο πάροχος PEPP αναφέρει:
                        
                                    α)
                                 
                                 
                                    αν το βασικό PEPP παρέχει εγγύηση επί του κεφαλαίου ή λαμβάνει τη μορφή τεχνικής μείωσης του κινδύνου σύμφωνης με τον στόχο να μπορέσει ο αποταμιευτής PEPP να ανακτήσει το κεφάλαιο· ή
                                 
                              
                                    β)
                                 
                                 
                                    αν και σε ποιο βαθμό οποιαδήποτε εναλλακτική επενδυτική επιλογή, κατά περίπτωση, παρέχει εγγύηση ή τεχνική μείωσης του κινδύνου.
                                 
                              
                  
                     
                        10.
                     
                     
                        Στον τίτλο «Τι θα συμβεί όταν συνταξιοδοτηθώ;», ο πάροχος PEPP παρουσιάζει τις πληροφορίες που ορίζονται στο άρθρο 3 παράγραφος 3 του παρόντος κανονισμού.
                     
                  
                     
                        11.
                     
                     
                        Στον τίτλο «Τι θα συμβεί στην αποταμίευση PEPP μου σε περίπτωση θανάτου μου/αναπηρίας/μεγαλύτερης διάρκειας ζωής από αυτήν που αναμενόταν στη σύμβαση PEPP μου;», ο πάροχος PEPP παρουσιάζει τις πληροφορίες που ορίζονται στο άρθρο 3 παράγραφος 4 του παρόντος κανονισμού.
                     
                  
                     
                        12.
                     
                     
                        Στον τίτλο «Τι θα συμβεί εάν μετακομίσω σε άλλη χώρα;», ο πάροχος PEPP παρουσιάζει τις πληροφορίες που ορίζονται στο άρθρο 3 παράγραφος 5 του παρόντος κανονισμού. Οι πάροχοι PEPP μπορούν να χρησιμοποιούν τη δεξιά στήλη ή το κεντρικό πεδίο για να υποδείξουν πού μπορούν να ληφθούν περαιτέρω πληροφορίες.
                     
                  
                     
                        13.
                     
                     
                        Στον τίτλο «Μπορώ να αποχωρήσω πρόωρα από το προϊόν;», ο πάροχος PEPP περιλαμβάνει δήλωση σχετικά με τις συνέπειες που θα έχει για τον αποταμιευτή PEPP:
                        
                                    α)
                                 
                                 
                                    η πρόωρη αποχώρηση από το PEPP, συμπεριλαμβανομένων όλων των επιβαλλόμενων προμηθειών, των κυρώσεων και της πιθανής απώλειας της κεφαλαιακής προστασίας και της πιθανής απώλειας άλλων πλεονεκτημάτων και κινήτρων· και
                                 
                              
                                    β)
                                 
                                 
                                    αν ο αποταμιευτής PEPP παύσει να εισφέρει στο PEPP, συμπεριλαμβανομένων όλων των επιβαλλόμενων προμηθειών, των κυρώσεων και της πιθανής απώλειας της κεφαλαιακής προστασίας και της πιθανής απώλειας άλλων πλεονεκτημάτων και κινήτρων.
                                 
                              
                  
                     
                        14.
                     
                     
                        Στον τίτλο «Μπορώ να αλλάξω τον πάροχό μου;», ο πάροχος PEPP παρουσιάζει τις πληροφορίες που ορίζονται στο άρθρο 3 παράγραφος 6 του παρόντος κανονισμού. Οι πάροχοι PEPP μπορούν να χρησιμοποιούν τη δεξιά στήλη ή το κεντρικό πεδίο για να υποδείξουν πού μπορούν να ληφθούν περαιτέρω πληροφορίες.
                     
                  
                     
                        15.
                     
                     
                        Στον τίτλο «Μπορώ να αλλάξω την επενδυτική επιλογή μου;», ο πάροχος PEPP παρουσιάζει τις πληροφορίες που ορίζονται στο άρθρο 3 παράγραφος 7 του παρόντος κανονισμού.
                     
                  
                     
                        16.
                     
                     
                        Στον τίτλο «Θα χρησιμοποιηθούν τα χρήματά μου σε βιώσιμες επενδύσεις;», ο πάροχος PEPP παρουσιάζει τις πληροφορίες που ορίζονται στο άρθρο 3 παράγραφος 8 του παρόντος κανονισμού. Οι πάροχοι PEPP μπορούν να χρησιμοποιούν τη δεξιά στήλη ή το κεντρικό πεδίο για να υποδείξουν πού μπορούν να ληφθούν περαιτέρω πληροφορίες.
                     
                  
                     
                        17.
                     
                     
                        Στον τίτλο «Διέπεται το προϊόν από το δίκαιο του/της [κράτος μέλος];», ο πάροχος PEPP παρουσιάζει πληροφορίες σχετικά με το εφαρμοστέο δίκαιο της σύμβασης PEPP, εάν οι συμβαλλόμενοι δεν έχουν δικαίωμα επιλογής του δικαίου, ή, εάν οι συμβαλλόμενοι έχουν δικαίωμα να επιλέξουν το εφαρμοστέο δίκαιο, το δίκαιο που προτείνει ως επιλογή ο πάροχος PEPP.
                     
                  
                     
                        18.
                     
                     
                        Στον τίτλο «Έχω δικαίωμα υπαναχώρησης ή αλλαγής της απόφασής μου;», ο πάροχος PEPP παρουσιάζει τις πληροφορίες που ορίζονται στο άρθρο 3 παράγραφος 9 του παρόντος κανονισμού.
                     
                  
                     
                        19.
                     
                     
                        Στον τίτλο «Ποιο είναι το προφίλ κινδύνου του προϊόντος αυτού;», ο πάροχος PEPP παρουσιάζει τις πληροφορίες που ορίζονται στο άρθρο 4 παράγραφος 1 του παρόντος κανονισμού. Οι πάροχοι PEPP μπορούν να χρησιμοποιούν τη δεξιά στήλη ή το κεντρικό πεδίο για να υποδείξουν πού μπορούν να ληφθούν περαιτέρω πληροφορίες, ειδικότερα όσον αφορά τις μεθοδολογίες που εφαρμόζονται για τον συνοπτικό δείκτη κινδύνου.
                     
                  
                     
                        20.
                     
                     
                        Στον τίτλο «Υπάρχει κίνδυνος να χάσω όλο το επενδεδυμένο κεφάλαιό μου;», ο πάροχος PEPP παρουσιάζει τις πληροφορίες που ορίζονται στο άρθρο 4 παράγραφος 2 του παρόντος κανονισμού.
                     
                  
                     
                        21.
                     
                     
                        Στον τίτλο «Τι μπορώ να περιμένω κατά τη συνταξιοδότηση;», ο πάροχος PEPP, κατά την παρουσίαση των πληροφοριών που ορίζονται στο άρθρο 4 παράγραφοι 3 και 4, αναφέρει τις πληροφορίες σύμφωνα με το άρθρο 4 παράγραφος 3 στοιχεία α) έως γ) ως εξής:
                        
                                    α)
                                 
                                 
                                    το δυσμενές σενάριο στην κατηγορία «εάν οι επενδύσεις σας έχουν χαμηλή απόδοση»·
                                 
                              
                                    β)
                                 
                                 
                                    το βέλτιστο σενάριο στην κατηγορία «εάν οι επενδύσεις σας έχουν μέτρια επιτυχία»·
                                 
                              
                                    γ)
                                 
                                 
                                    το ευνοϊκό σενάριο στην κατηγορία «εάν οι επενδύσεις σας έχουν πολύ καλή απόδοση»·
                                 
                              
                                    δ)
                                 
                                 
                                    τις προβλέψεις για την περίοδο συσσώρευσης 40 ετών στην κατηγορία «η τρέχουσα ηλικία σας είναι 25 ετών», για την περίοδο συσσώρευσης 30 ετών στην κατηγορία «35 ετών», για την περίοδο συσσώρευσης 20 ετών στην κατηγορία «45 ετών» και για την περίοδο συσσώρευσης 10 ετών στην κατηγορία «55 ετών», αντίστοιχα.
                                 
                              
                  
                     
                        22.
                     
                     
                        Στον τίτλο «Τι μπορώ να περιμένω κατά τη συνταξιοδότηση;», ο πάροχος PEPP παρέχει δήλωση ότι η φορολογική νομοθεσία του κράτους μέλους διαμονής του αποταμιευτή PEPP ενδέχεται να έχει αντίκτυπο στην πραγματική πληρωμή.
                     
                  
                     
                        23.
                     
                     
                        Στο τμήμα με τίτλο «Τι θα συμβεί αν [όνομα του παρόχου ΡΕΡΡ] δεν είναι σε θέση να πληρώσει;», ο πάροχος PEPP παραθέτει σύντομη περιγραφή του αν η σχετική ζημία καλύπτεται μέσω συστήματος αποζημίωσης επενδυτών ή συστήματος εγγυήσεων και, εάν ναι, τι σύστημα είναι αυτό, πώς ονομάζεται ο εγγυητής και ποιοι κίνδυνοι καλύπτονται από το σύστημα και ποιοι όχι.
                     
                  
                     
                        24.
                     
                     
                        Στον τίτλο «Μη επαναλαμβανόμενες δαπάνες», ο πάροχος PEPP παρουσιάζει τα έξοδα για την υπογραφή της σύμβασης και τις εφάπαξ προμήθειες σε περίπτωση καταγγελίας της σύμβασης εντός πέντε ετών.
                     
                  
                     
                        25.
                     
                     
                        Στον τίτλο «Ετήσιες δαπάνες», ο πάροχος PEPP παρουσιάζει τις πληροφορίες που ορίζονται στο άρθρο 5 παράγραφος 1 και 3. Οι πάροχοι PEPP μπορούν να χρησιμοποιούν τη δεξιά στήλη ή το κεντρικό πεδίο για να αναλύσουν τυχόν πρόσθετες δαπάνες που χρεώνει ο πάροχος PEPP ή ο διανομέας PEPP, και παρέχουν πληροφορίες για τυχόν κόστος διανομής που δεν περιλαμβάνεται ήδη στις δαπάνες που αναφέρονται στους ανωτέρω τίτλους, προκειμένου ο αποταμιευτής ΡΕΡΡ να μπορέσει να κατανοήσει το σωρευτικό αποτέλεσμα αυτών των συναθροιζόμενων δαπανών στην απόδοση της επένδυσης.
                     
                  
                     
                        26.
                     
                     
                        Στο τμήμα με τίτλο «Ποιες είναι οι ειδικές απαιτήσεις για τον υπολογαριασμό που αντιστοιχεί στο [κράτος μέλος διαμονής μου];» και στο επιμέρους τμήμα με τίτλο «Απαιτήσεις για τη φάση πληρωμής», ο πάροχος PEPP περιγράφει τους όρους για τη φάση συσσώρευσης, όπως καθορίζονται από το κράτος μέλος διαμονής του αποταμιευτή PEPP. Στο επιμέρους τμήμα με τίτλο: «Απαιτήσεις για τη φάση πληρωμής», ο πάροχος PEPP περιγράφει τους όρους για τη φάση αποσυσσώρευσης, όπως καθορίζονται από το κράτος μέλος διαμονής του αποταμιευτή PEPP.
                     
                  
                     
                        27.
                     
                     
                        Στο τμήμα με τίτλο «Πώς μπορώ να υποβάλω καταγγελία;» ο πάροχος PEPP παρουσιάζει πληροφορίες σχετικά με το πώς και σε ποιους μπορεί ο αποταμιευτής ΡΕΡΡ να υποβάλει καταγγελίες για το PEPP ή για τη συμπεριφορά του παρόχου ΡΕΡΡ ή του διανομέα PEPP.
                     
                  
               Μέρος II. Υπόδειγμα
            
            
               
            
               
            
               
            
               
            
               
         
      
      
         
            ΠΑΡΑΡΤΗΜΑ II
            ΥΠΟΔΕΙΓΜΑ ΓΙΑ ΤΗ ΔΗΛΩΣΗ ΠΑΡΟΧΩΝ PEPP
            
               Μέρος I. Οδηγίες συμπλήρωσης του υποδείγματος για τη δήλωση παροχών PEPP
            
            
                     
                        1.
                     
                     
                        Οι πάροχοι PEPP συμμορφώνονται με τη σειρά των τμημάτων, τους τίτλους, τα εργαλεία παρουσίασης ή τα γραφήματα και τα εικονίδια που ορίζονται στο υπόδειγμα, το οποίο ωστόσο δεν καθορίζει παραμέτρους σχετικά με την έκταση των επιμέρους τμημάτων και την αλλαγή σελίδας.
                     
                  
                     
                        2.
                     
                     
                        Στο υπόδειγμα, οι πάροχοι PEPP μπορούν να περιλαμβάνουν έναν κωδικό QR που παραπέμπει στην ηλεκτρονική έκδοση της δήλωσης παροχών PEPP και μπορούν να προσθέσουν το εταιρικό σήμα ή τον λογότυπο του παρόχου PEPP.
                     
                  
                     
                        3.
                     
                     
                        Στον τίτλο «Τι θα λάβω όταν θα συνταξιοδοτηθώ;», ο πάροχος PEPP παρουσιάζει τα αποτελέσματα των ακόλουθων σεναρίων:
                        
                                    α)
                                 
                                 
                                    το δυσμενές σενάριο στην κατηγορία «εάν οι επενδύσεις έχουν χαμηλή απόδοση»·
                                 
                              
                                    β)
                                 
                                 
                                    το βέλτιστο σενάριο στην κατηγορία «εάν οι επενδύσεις έχουν μέτρια επιτυχία»·
                                 
                              
                                    γ)
                                 
                                 
                                    το ευνοϊκό σενάριο στην κατηγορία «εάν οι επενδύσεις έχουν πολύ καλή απόδοση».
                                 
                              
                  
               Μέρος II. Υπόδειγμα
            
            
               
            
               
            
               
         
      
      
         
            ΠΑΡΑΡΤΗΜΑ III
            ΕΙΣΡΟΕΣ, ΠΑΡΑΔΟΧΕΣ ΚΑΙ ΜΕΘΟΔΟΛΟΓΙΕΣ
            
               Μέρος I. Μεθοδολογία στην οποία βασίζεται η παρουσίαση του κινδύνου και της ανταμοιβής
            
            
               Συνοπτικός δείκτης κινδύνου
            
            
                     
                        1.
                     
                     
                        Οι πάροχοι PEPP κατατάσσουν το βασικό PEPP και τις ατομικές εναλλακτικές επενδυτικές επιλογές σε τέσσερις διαφορετικές κατηγορίες: «1», «2», «3» και «4». Η κατάταξη αυτή βασίζεται στα ακόλουθα:
                        
                                    α)
                                 
                                 
                                    τον κίνδυνο μη ανάκτησης των προσαρμοσμένων στον πληθωρισμό εισφορών·
                                 
                              
                                    β)
                                 
                                 
                                    την αναμενόμενη απώλεια· και
                                 
                              
                                    γ)
                                 
                                 
                                    συγκρίνεται με τις αναμενόμενες ανταμοιβές όσον αφορά την επίτευξη ενός συγκεκριμένου επιπέδου παροχών PEPP, ανάλογα με την περίπτωση, κατά την έναρξη ή κατά τη διάρκεια της φάσης αποσυσσώρευσης.
                                 
                              
                  
                     
                        2.
                     
                     
                        Για τον υπολογισμό του κινδύνου μη ανάκτησης των προσαρμοσμένων στον πληθωρισμό εισφορών, οι πάροχοι PEPP καθορίζουν με στοχαστικό τρόπο το εύρος του αναμενόμενου συσσωρευμένου κεφαλαίου στο τέλος της περιόδου συσσώρευσης για γενικούς αποταμιευτές PEPP, γενικές διάρκειες περιόδων συσσώρευσης και τυποποιημένα επίπεδα εισφορών. Σύμφωνα με τη στοχαστική προσομοίωση, ο κίνδυνος εκφράζεται ως η πιθανότητα σε ποσοστιαίες μονάδες, όπως μεταφράζεται βάσει του αριθμού των παρατηρήσεων, όπου το άθροισμα των προσαρμοσμένων στον πληθωρισμό εισφορών είναι υψηλότερο από την αναμενόμενη αξία του συσσωρευμένου κεφαλαίου στο τέλος της περιόδου συσσώρευσης σε σύγκριση με τον αριθμό όλων των παρατηρήσεων.
                     
                  
                     
                        3.
                     
                     
                        Ο κίνδυνος μη ανάκτησης των προσαρμοσμένων κατά τον πληθωρισμό εισφορών που ενέχει η ατομική επενδυτική επιλογή κατανέμεται στις διάφορες κατηγορίες ως εξής:
                        
                                    Κατηγορίες
                                 
                                 
                                    Περίοδοι συσσώρευσης
                                 
                              
                                    40 έτη
                                 
                                 
                                    30 έτη
                                 
                                 
                                    20 έτη
                                 
                                 
                                    10 έτη
                                 
                              
                                    1
                                 
                                 
                                    έως και 13,75 %
                                 
                                 
                                    έως και 17 %
                                 
                                 
                                    έως και 27 %
                                 
                                 
                                    έως και 36 %
                                 
                              
                                    2
                                 
                                 
                                    13,8 έως 16,55 %
                                 
                                 
                                    17 έως 19,75 %
                                 
                                 
                                    27 έως 29,25 %
                                 
                                 
                                    36 έως 43,25 %
                                 
                              
                                    3
                                 
                                 
                                    16,6 έως 19,35 %
                                 
                                 
                                    19,8 έως 22,55 %
                                 
                                 
                                    29,3 έως 31,55 %
                                 
                                 
                                    43,3 έως 50,55 %
                                 
                              
                                    4
                                 
                                 
                                    άνω του 19,4 %
                                 
                                 
                                    άνω του 22,6 %
                                 
                                 
                                    άνω του 31,6 %
                                 
                                 
                                    άνω του 50,6 %
                                 
                              Όταν η κατηγορία κινδύνου της επενδυτικής επιλογής εμφανίζει αποκλίσεις μεταξύ των διαφόρων περιόδων συσσώρευσης, χρησιμοποιείται η κατηγορία υψηλότερου κινδύνου.
                     
                  
                     
                        4.
                     
                     
                        Για τον υπολογισμό της αναμενόμενης απώλειας, οι πάροχοι PEPP καθορίζουν με στοχαστικό τρόπο το εύρος του αναμενόμενου συσσωρευμένου κεφαλαίου στο τέλος της περιόδου συσσώρευσης για γενικούς αποταμιευτές PEPP, γενικές διάρκειες περιόδων συσσώρευσης και τυποποιημένα επίπεδα εισφορών. Σύμφωνα με τη στοχαστική προσομοίωση, ο κίνδυνος εκφράζεται ως το ποσοστό της αναμενόμενης απώλειας σε σχέση με το άθροισμα των προσαρμοσμένων κατά τον πληθωρισμό εισφορών. Η αναμενόμενη απώλεια καθορίζεται από τις παρατηρήσεις στις οποίες οι προσαρμοσμένες κατά τον πληθωρισμό εισφορές είναι υψηλότερες από την αναμενόμενη αξία του συσσωρευμένου κεφαλαίου στο τέλος της περιόδου συσσώρευσης και τον μέσο όρο ζημιών των παρατηρήσεων αυτών.
                     
                  
                     
                        5.
                     
                     
                        Ο κίνδυνος της ατομικής επενδυτικής επιλογής όσον αφορά την αναμενόμενη απώλεια κατανέμεται στις διάφορες κατηγορίες ως εξής:
                        
                                    Κατηγορίες
                                 
                                 
                                    Περίοδοι συσσώρευσης
                                 
                              
                                    40 έτη
                                 
                                 
                                    30 έτη
                                 
                                 
                                    20 έτη
                                 
                                 
                                    10 έτη
                                 
                              
                                    1
                                 
                                 
                                    έως και -20 %
                                 
                                 
                                    έως και -17 %
                                 
                                 
                                    έως και -13 %
                                 
                                 
                                    έως και -8 %
                                 
                              
                                    2
                                 
                                 
                                    -20 έως -23 %
                                 
                                 
                                    -17 έως -20,25 %
                                 
                                 
                                    -13 έως -16,5 %
                                 
                                 
                                    -8 έως -11,25 %
                                 
                              
                                    3
                                 
                                 
                                    -23,5 έως -26,5 %
                                 
                                 
                                    -20,3 έως -23,55 %
                                 
                                 
                                    -16,6 έως -20,1 %
                                 
                                 
                                    -11,3 έως -14,55 %
                                 
                              
                                    4
                                 
                                 
                                    άνω του -26,5 %
                                 
                                 
                                    άνω του -23,6 %
                                 
                                 
                                    άνω του -20,1 %
                                 
                                 
                                    άνω του -14,6 %
                                 
                              Όταν η κατηγορία κινδύνου της επενδυτικής επιλογής εμφανίζει αποκλίσεις μεταξύ των διαφόρων περιόδων συσσώρευσης, χρησιμοποιείται η κατηγορία υψηλότερου κινδύνου.
                     
                  
                     
                        6.
                     
                     
                        Για να υπολογιστεί η αναμενόμενη ανταμοιβή ώστε να ανέρχεται σε ορισμένο επίπεδο παροχών PEPP, οι πάροχοι PEPP καθορίζουν με στοχαστικό τρόπο το εύρος του αναμενόμενου συσσωρευμένου κεφαλαίου στη λήξη της περιόδου συσσώρευσης για γενικούς αποταμιευτές PEPP, γενικές διάρκειες περιόδων συσσώρευσης και τυποποιημένα επίπεδα εισφορών. Οι πάροχοι PEPP εκφράζουν τις ανταμοιβές ως προς το μέσο συσσωρευμένο κεφάλαιο στο τέλος της περιόδου συσσώρευσης ως πολλαπλάσιο του αθροίσματος των προσαρμοσμένων κατά τον πληθωρισμό εισφορών.
                     
                  
                     
                        7.
                     
                     
                        Οι ανταμοιβές ατομικής επενδυτικής επιλογής που θα ανέλθουν σε ένα ορισμένο επίπεδο παροχών PEPP κατανέμονται στις διάφορες κατηγορίες ως εξής:
                        
                                    Κατηγορίες
                                 
                                 
                                    Περίοδοι συσσώρευσης
                                 
                              
                                    40 έτη
                                 
                                 
                                    30 έτη
                                 
                                 
                                    20 έτη
                                 
                                 
                                    10 έτη
                                 
                              
                                    1
                                 
                                 
                                    έως 1,7
                                 
                                 
                                    έως 1,3
                                 
                                 
                                    έως 1,08
                                 
                                 
                                    έως 0,93
                                 
                              
                                    2
                                 
                                 
                                    1,7 έως 2,03
                                 
                                 
                                    1,3 έως 1,45
                                 
                                 
                                    1,08 έως 1,165
                                 
                                 
                                    0,93 έως 0,985
                                 
                              
                                    3
                                 
                                 
                                    2,035 έως 2,36
                                 
                                 
                                    1,455 έως 1,61
                                 
                                 
                                    1,17 έως 1,255
                                 
                                 
                                    0,99 έως 1,045
                                 
                              
                                    4
                                 
                                 
                                    άνω του 2,365
                                 
                                 
                                    άνω του 1,615
                                 
                                 
                                    άνω του 1,26
                                 
                                 
                                    άνω του 1,05
                                 
                              Όταν η κατηγορία ανταμοιβής της επενδυτικής επιλογής εμφανίζει αποκλίσεις μεταξύ των διαφόρων περιόδων συσσώρευσης, χρησιμοποιείται η κατηγορία χαμηλότερης ανταμοιβής.
                     
                  
                     
                        8.
                     
                     
                        Για να συγκεντρώσουν τα αποτελέσματα της κατηγοριοποίησης των ατομικών επενδυτικών επιλογών στον συνοπτικό δείκτη κινδύνου, οι πάροχοι PEPP:
                        
                                    α)
                                 
                                 
                                    συγκρίνουν τις δύο κατηγορίες κινδύνου και όπου η τιμή της κατηγορίας αποκλίνει, επιλέγουν την υψηλότερη·
                                 
                              
                                    β)
                                 
                                 
                                    συγκρίνουν την προκύπτουσα κατηγορία κινδύνου με την αξία της κατηγορίας ανταμοιβών ώστε ο πάροχος PEPP να συμπληρώσει τις πληροφορίες που ορίζει το άρθρο 4 παράγραφος 1 του παρόντος κανονισμού, συγκρίνοντας την ανταμοιβή της επενδυτικής επιλογής σε σχέση με την επικινδυνότητά της.
                                 
                              
                  
               Σενάρια επιδόσεων
            
            
                     
                        9.
                     
                     
                        Οι πάροχοι PEPP καθορίζουν με στοχαστικό τρόπο τις αναμενόμενες παροχές PEPP, ανάλογα με την περίπτωση, κατά την έναρξη ή κατά τη διάρκεια της φάσης αποσυσσώρευσης, λαμβάνοντας υπόψη:
                        
                                    α)
                                 
                                 
                                    τα τυποποιημένα ή εξατομικευμένα επίπεδα εισφορών·
                                 
                              
                                    β)
                                 
                                 
                                    τη διάρκεια της φάσης συσσώρευσης·
                                 
                              
                                    γ)
                                 
                                 
                                    το προσδόκιμο ζωής του μέσου αποταμιευτή PEPP, κατά περίπτωση·
                                 
                              
                                    δ)
                                 
                                 
                                    τις τάσεις στην αύξηση των μισθών, κατά περίπτωση·
                                 
                              
                                    ε)
                                 
                                 
                                    τις αναμενόμενες ονομαστικές αποδόσεις των επενδύσεων, σύμφωνα με την επενδυτική στρατηγική, τη στρατηγική κατανομή των επενδύσεων·
                                 
                              
                                    στ)
                                 
                                 
                                    τον ετήσιο ρυθμό πληθωρισμού· και
                                 
                              
                                    ζ)
                                 
                                 
                                    τα επίπεδα δαπανών.
                                 
                              
                  
                     
                        10.
                     
                     
                        Οι αξίες των σεναρίων για τις αναμενόμενες παροχές PEPP σύμφωνα με τα διαφορετικά σενάρια επιδόσεων καθορίζονται σύμφωνα με τη στοχαστική διασπορά των αναμενόμενων παροχών PEPP:
                        
                                    α)
                                 
                                 
                                    το ευνοϊκό σενάριο είναι η αξία των παροχών PEPP στο 85ο εκατοστημόριο της κατανομής·
                                 
                              
                                    β)
                                 
                                 
                                    το βέλτιστο σενάριο είναι η αξία των παροχών PEPP στο 50ο εκατοστημόριο της κατανομής·
                                 
                              
                                    γ)
                                 
                                 
                                    το δυσμενές σενάριο είναι η αξία των παροχών PEPP στο 15ο εκατοστημόριο της κατανομής·
                                 
                              
                                    δ)
                                 
                                 
                                    το σενάριο ακραίων καταστάσεων είναι η αξία των παροχών PEPP στο 5ο εκατοστημόριο της κατανομής.
                                 
                              
                  
               Μέρος II. Κανόνες για τον προσδιορισμό των παραδοχών σχετικά με τις προβλέψεις συνταξιοδοτικών παροχών
            
            
               Ετήσιο ποσοστό ονομαστικών αποδόσεων των επενδύσεων
            
            
                     
                        11.
                     
                     
                        Οι πάροχοι PEPP προσδιορίζουν τις αναμενόμενες ονομαστικές αποδόσεις του βασικού PEPP και των εναλλακτικών επενδυτικών επιλογών με κατάλληλη στοχαστική προσέγγιση, η οποία αντικατοπτρίζει την αντίστοιχη επενδυτική στρατηγική, τη στρατηγική κατανομή των επενδύσεων και την τεχνική μετριασμού του κινδύνου που εφαρμόζεται για την ατομική επενδυτική επιλογή.
                     
                  
                     
                        12.
                     
                     
                        Κατά τον προσδιορισμό των διαφόρων στοιχείων του στοχαστικού μοντέλου, οι πάροχοι PEPP χρησιμοποιούν τον ετήσιο ρυθμό πληθωρισμού και μπορούν να εξετάσουν το ενδεχόμενο να ακολουθήσουν μια σπονδυλωτή προσέγγιση για τον στοχαστικό υπολογισμό, τουλάχιστον, των ακόλουθων στοιχείων:
                        
                                    α)
                                 
                                 
                                    των ονομαστικών επιτοκίων·
                                 
                              
                                    β)
                                 
                                 
                                    των πιστωτικών περιθωρίων, συμπεριλαμβανομένης της μεταβολής και της αθέτησης· και
                                 
                              
                                    γ)
                                 
                                 
                                    των αποδόσεων μετοχών.
                                 
                              
                  
                     
                        13.
                     
                     
                        Για τον προσδιορισμό των ονομαστικών επιτοκίων, ο πάροχος PEPP μπορεί να χρησιμοποιήσει το μοντέλο βραχυπρόθεσμου επιτοκίου G2++, όπως περιγράφεται από τους Brigo κ.ά. (2006) (1), το οποίο είναι ισοδύναμο με το μοντέλο δύο παραγόντων Hull-White και επιτρέπει αρνητικά επιτόκια. Η συμπεριφορά του καθοδηγείται από πέντε παραμέτρους, δύο ανά παράγοντα και μία για τη συσχέτιση. Τα στοιχεία της δισδιάστατης διαδικασίας Wiener συσχετίζονται, ενώ ένας αιτιοκρατικός συντελεστής μετατόπισης επιτρέπει την τέλεια προσαρμογή της αρχικής καμπύλης στα επιτόκια της αγοράς.
                        Οι στοχαστικές διαφορικές εξισώσεις για τους δύο παράγοντες x(t) και y(t) είναι
                        
                           
                        και
                        
                           ,
                        όπου a, b, σ και η είναι οι θετικές παράμετροι και  και  οι συσχετιζόμενες διαδικασίες Wiener υπό ουδέτερο ως προς τον κίνδυνο μέτρο . Η παράμετρος συσχέτισης ρ προσδιορίζεται ως εξής
                        
                           .
                     
                  
                     
                        14.
                     
                     
                        Η αποτίμηση ουδέτερου κινδύνου με χρήση του ουδέτερου ως προς τον κίνδυνο μέτρου  προϋποθέτει προσαρμογή στο πραγματικό μέτρο , το οποίο μπορεί να επιλεγεί ως σταθερή και ανεξάρτητη από τον χρόνο τιμή κινδύνου της αγοράς.
                     
                  
                     
                        15.
                     
                     
                        Χρησιμοποιώντας το θεώρημα του Girsanov, ο υπολογισμός έχει ως εξής
                        
                           
                        όπου λi
                            είναι η τιμή κινδύνου της αγοράς. Η δυναμική του μέτρου  μπορεί τότε να περιγραφεί ως
                        
                           
                        και
                        
                           .
                        Η διαδικασία βραχυπρόθεσμου επιτοκίου r(t) είναι το άθροισμα των δύο παραγόντων και της αιτιοκρατικής μετατόπισης, δηλαδή
                        
                           r(t) = x(t) + y(t) + φ(t),
                        όπου για τον αιτιοκρατικό συντελεστή μετατόπισης ισχύει φ(t)
                        
                           
                        Στην εξίσωση αυτή, fM
                            (0, T) δηλώνει το στιγμιαίο προθεσμιακό επιτόκιο της αγοράς σε αρχική χρονική στιγμή 0 με ορίζοντα T.
                     
                  
                     
                        16.
                     
                     
                        Σύμφωνα με το μοντέλο G2++, υπάρχουν αναλυτικές λύσεις της τιμής ομολόγου μηδενικού τοκομεριδίου ορίζοντας
                        
                           
                        
                           ,
                        και
                        
                           
                        Όπου η τιμή ομολόγου μηδενικού τοκομεριδίου στο μοντέλο G2++ είναι
                        
                           P(t,T) = A(t,T) e
                              –B
                           
                           (
                           
                              a,t,T
                           
                           )
                           
                              x
                           
                           (
                           
                              t
                           
                           )
                           
                              –B
                           
                           (
                           
                              b,t,T
                           
                           )
                           
                              y
                           
                           (
                           
                              t
                           
                           ).
                        Εν προκειμένω, PM
                            (t,T) δηλώνει την τιμή της αγοράς για ομόλογο μηδενικού τοκομεριδίου τη χρονική στιγμή t με λήξη T.
                     
                  
                     
                        17.
                     
                     
                        Ο πάροχος PEPP μπορεί να χρησιμοποιήσει τις τιμές του μοντέλου για τον προσδιορισμό των αποδόσεων επενδύσεων μηδενικού κινδύνου σε ομόλογα. Επίσης, το βραχυπρόθεσμο επιτόκιο μπορεί να χρησιμοποιηθεί ως δεδομένο εισαγωγής στη ανάπτυξη μοντέλων για τις αποδόσεις μετοχών και ενδεχομένως για τις αποδόσεις επενδύσεων σε ακίνητη περιουσία.
                     
                  
                     
                        18.
                     
                     
                        Για τον προσδιορισμό των πιστωτικών περιθωρίων, ο πάροχος PEPP μπορεί να χρησιμοποιήσει την προσομοίωση πιστωτικών περιθωρίων για να συνδυάσει την καμπύλη ομολόγου μηδενικού τοκομεριδίου και μηδενικού κινδύνου με την απόδοση της καμπύλης ομολόγου μηδενικού τοκομεριδίου με πιστωτικό κίνδυνο. Τα ποσοστά επικινδυνότητας των ομολόγων διαφορετικής διαβάθμισης μπορούν να μοντελοποιηθούν με τη χρήση της διαδικασίας Cox-Ingersoll-Ross (CIR). Το ποσοστό επικινδυνότητας πi εξελίσσεται στο μέτρο ουδέτερου κινδύνου σύμφωνα με τη στοχαστική διαφορική εξίσωση:
                        
                           
                        σε συνδυασμό με την προϋπόθεση ότι kθ > σ
                           2 με σκοπό το π(t) να διατηρηθεί σε θετικό επίπεδο για όλους τους χρόνους t. Έστω ότι η τιμή αγοράς του κινδύνου ακολουθεί τον τύπο
                        
                           ,
                        η πραγματική δυναμική αποδίδεται ως εξής
                        
                           .
                     
                  
                     
                        19.
                     
                     
                        Οι πάροχοι PEPP μπορούν να μοντελοποιήσουν τα ποσοστά επικινδυνότητας για τις κατηγορίες διαβάθμισης AAA (i = 1), AA, A, BBB και BB (i = 5), ενδεχομένως διαφοροποιημένα για εταιρικά, καλυμμένα και άλλα ομόλογα. Στη συνέχεια, οι πιθανότητες αθέτησης pi
                            (t,T) υπολογίζονται ως το γινόμενο των τιμών CIR Pi
                            (t,T) κατά τη χρονική στιγμή t για λήξη T, δηλαδή
                        
                           ,
                        όπου
                        
                           ,
                        
                            και
                        
                           .
                        Τα περιθώρια si
                            (t,T) προσδιορίζονται στη συνέχεια ως εξής
                        
                           ,
                        με δ το ποσοστό ανάκτησης.
                     
                  
                     
                        20.
                     
                     
                        Για τον προσδιορισμό των αποδόσεων μετοχών, ο πάροχος PEPP μπορεί να χρησιμοποιήσει ένα μοντέλο για την ανάπτυξη ενός χρηματιστηριακού δείκτη, χρησιμοποιώντας τη γεωμετρική κίνηση Brown. Το μοντέλο αυτό περιλαμβάνει δύο παραμέτρους: την αστάθεια και το ασφάλιστρο κινδύνου μετοχών. Το μοντέλο ονομαστικού επιτοκίου παρέχει το ισχύον επιτόκιο μηδενικού κινδύνου και το αποτέλεσμα του μοντέλου δίνει αποδόσεις επενδύσεων αναγόμενες σε ετήσια βάση στον δείκτη αγοράς.
                        
                           dSt
                            = (r(t) + λ) Stdt + σStdWt
                           
                        
                     
                  
                     
                        21.
                     
                     
                        Για να προσδιοριστεί η ετήσια μεταβλητότητα, οι πάροχοι PEPP μπορούν να χρησιμοποιούν την τυπική απόκλιση των μηνιαίων αποδόσεων ενός κατάλληλου δείκτη μετοχών για κατάλληλη, αντιπροσωπευτική χρονική περίοδο, ώστε να αναγάγουν σε ετήσια βάση το αποτέλεσμα.
                     
                  
                     
                        22.
                     
                     
                        Οι πάροχοι PEPP μπορούν να εφαρμόσουν το ασφάλιστρο κινδύνου μετοχών λeq
                            ως σιωπηρό μέτρο σύμφωνα με τον Damodaran (2020) (2), υπολογίζοντάς το όμως απευθείας στον κατάλληλο δείκτη μετοχών χωρίς περαιτέρω ασφάλιστρα κινδύνου χώρας. Ορίζεται ως εξής
                        
                           λeq
                            := E[Rm
                           ] – Rf
                           ,
                        όπου E[Rm
                           ] είναι η αναμενόμενη απόδοση της αγοράς και για το επιτόκιο μηδενικού κινδύνου Rf
                            μπορεί να επιλεγεί η τρέχουσα τιμή 10ετίας της καμπύλης της ΕΚΤ ή της Εθνικής Κεντρικής Τράπεζας.
                     
                  
                     
                        23.
                     
                     
                        Για τον ρυθμό αύξησης g, ο πάροχος PEPP μπορεί να χρησιμοποιήσει την πρόβλεψη μακροπρόθεσμης αύξησης του EPS, ενώ γ είναι το άθροισμα της μερισματικής απόδοσης και της απόδοσης επαναγοράς. Οι ταμειακές ροές μπορούν να προσδιοριστούν χρησιμοποιώντας τον σταθερό ρυθμό ανάπτυξης πενταετίας, μετά την οποία οι τελικές ταμειακές ροές αποτυπώνονται στο διηνεκές με το επιτόκιο μηδενικού κινδύνου ως ρυθμό ανάπτυξης.
                        
                           
                        όπου PVindex
                            είναι η παρούσα αξία του δείκτη στο εν λόγω μοντέλο προεξόφλησης μερισμάτων και P
                           0 είναι η τιμή του δείκτη τη χρονική στιγμή t = 0.
                        Θέτοντας ως προϋπόθεση
                        
                           P
                           0 = PVIndex,
                        
                        επιλύεται η αναμενόμενη απόδοση της αγοράς και μπορεί να υπολογιστεί το ασφάλιστρο κινδύνου μετοχών.
                     
                  
               Ετήσιος ρυθμός πληθωρισμού
            
            
                     
                        24.
                     
                     
                        Για τον υπολογισμό του ετήσιου ρυθμού πληθωρισμού, ο πάροχος PEPP χρησιμοποιεί τη διαδικασία Vasicek ενός παράγοντα. Το μοντέλο ροπής της δυναμικής προς το μέσο καθορίζεται από τρεις παραμέτρους. Η στοχαστική διαφορική εξίσωση του μοντέλου έχει ως εξής
                        
                           di(t) = k(θ – i(t))dt + σdW(t), i(0)=i
                           0,
                        όπουi(t) είναι ο ρυθμός πληθωρισμού κατά τη χρονική στιγμή t, k αναφέρεται στην ταχύτητα ροπής προς το μέσο, θ στο επίπεδο ροπής προς το μέσο και σ στη μεταβλητότητα.
                     
                  
                     
                        25.
                     
                     
                        Η μοντελοποίηση αποσκοπεί στο επίπεδο-στόχο του ρυθμού πληθωρισμού της Ευρωπαϊκής Κεντρικής Τράπεζας για τη ζώνη του ευρώ ή, κατά περίπτωση, των αντίστοιχων κεντρικών τραπεζών για χώρες εκτός της ζώνης του ευρώ μεσοπρόθεσμα, σε συνδυασμό με την παρατηρούμενη τυπική απόκλιση των ρυθμών πληθωρισμού. Η ταχύτητα ροπής προς το μέσο, σε συνδυασμό με τον τρέχοντα ρυθμό πληθωρισμού, χρησιμοποιείται με σκοπό την προσαρμογή του μοντέλου στις τρέχουσες συνθήκες και στις βραχυπρόθεσμες προβλέψεις για τον ρυθμό πληθωρισμού.
                     
                  
                     
                        26.
                     
                     
                        Η βαθμονόμηση του ρυθμού πληθωρισμού χρησιμοποιεί, όσον αφορά τη ζώνη του ευρώ, τον στόχο πληθωρισμού της Ευρωπαϊκής Κεντρικής Τράπεζας ή, όσον αφορά τα κράτη μέλη εκτός της ζώνης του ευρώ, τον στόχο πληθωρισμού της κεντρικής τράπεζας για την παράμετρο θ. Οι μηνιαίες χρονολογικές σειρές του ρυθμού πληθωρισμού σε ετήσια βάση του εναρμονισμένου δείκτη τιμών καταναλωτή (HICP) του κράτους μέλους χρησιμοποιούνται για την εξαγωγή της τυπικής απόκλισης του ρυθμού πληθωρισμού μακροπρόθεσμα, η οποία θεωρείται ότι είναι 100 έτη. Από την ίδια χρονολογική σειρά, χρησιμοποιείται η αρχική τιμή του ρυθμού πληθωρισμού κατά την ημερομηνία αναφοράς. Ο πάροχος PEPP χρησιμοποιεί τις προβολές του πληθωρισμού για τον HICP του κράτους μέλους, οι οποίες δημοσιεύονται ως μακροοικονομικές εξαμηνιαίες προβολές των εμπειρογνωμόνων του Ευρωσυστήματος για τις χώρες της ζώνης του ευρώ, ή των οικονομικών προβλέψεων της Ευρωπαϊκής Επιτροπής για τις χώρες εκτός της ζώνης του ευρώ, εκτός εάν η αντίστοιχη κεντρική τράπεζα παρέχει προβολές. Οι εν λόγω προβολές για τον πληθωρισμό χρησιμοποιούνται για την προσαρμογή της ταχύτητας ροπής προς το μέσο.
                     
                  
               Τάση των μελλοντικών μισθών
            
            
                     
                        27.
                     
                     
                        Για να ληφθούν υπόψη οι τάσεις των μελλοντικών μισθών, κατά περίπτωση, οι πάροχοι PEPP εξετάζουν την πραγματική αύξηση των μισθών στα διάφορα κράτη μέλη, λαμβάνοντας υπόψη τα στοιχεία της Eurostat και το ότι οι πραγματικοί μισθοί αυξάνονται σημαντικά κατά τα πρώτα έτη της σταδιοδρομίας ενός αποταμιευτή PEPP, ενώ υφίστανται σημαντικά χαμηλότερη αύξηση ή απώλειες κατά τα τελευταία έτη. Ο πάροχος PEPP μπορεί να λαμβάνει υπόψη τη συνήθη διαδρομή του πραγματικού μισθού των αποταμιευτών PEPP εν μέρει για να φθάσει η καμπύλη σε οριζόντιο βήμα πλησιέστερα προς τη λήξη της φάσης συσσώρευσης και εν μέρει για να φθάσει η καμπύλη σε οριζόντιο βήμα ενωρίτερα, δηλαδή 20 έτη από τη συνταξιοδότηση και να κατέλθει στη συνέχεια.
                     
                  
                     
                        28.
                     
                     
                        Για την αποτύπωση ευρέος φάσματος πιθανών διαδρομών, ο πάροχος PEPP μπορεί να χρησιμοποιήσει έναν δείκτη πραγματικού μισθού που προκύπτει από δευτεροβάθμια εξίσωση με ηλικιακό συντελεστή: μισθός = a(max - ηλικία)2 + b. Ο συντελεστής a αντλείται από μια ενιαία κατανομή μεταξύ -0,15 και 0,011· η μέγιστη τιμή max αντλείται από μια ομοιόμορφη κατανομή μεταξύ 47 και 64 και αντιστοιχεί στην ηλικία στην οποία ο πραγματικός μισθός είναι στη μέγιστη αξία του· και ο συντελεστής b υπολογίζεται έτσι ώστε ο δείκτης μισθού να ξεκινάει από 100 στην ηλικία των 25 ετών.
                     
                  
               Μέρος III. Μεθοδολογία για τον υπολογισμό του κόστους, συμπεριλαμβανομένου του προσδιορισμού των συνοπτικών δεικτών
            
            
                     
                        29.
                     
                     
                        Στο PEPP KID, ο πάροχος PEPP παρουσιάζει τις συνολικές ετήσιες δαπάνες, οι οποίες αποτελούνται από όλα τα έξοδα που προκύπτουν και χρεώνονται εντός 12 μηνών σε νομισματικούς όρους και ως ποσοστό του προβλεπόμενου συσσωρευμένου κεφαλαίου μετά από 12 μήνες. Όπου κρίνεται αναγκαίο, τα ποσά αυτά μπορούν να υπολογίζονται ως μέσος όρος των συνολικών ετήσιων δαπανών κατά τη διάρκεια της σύμβασης PEPP. Ο υπολογισμός των συναθροισμένων επιπτώσεων των δαπανών βασίζεται σε περίοδο συσσώρευσης 40 ετών, βάσει μηνιαίων εισφορών 100 EUR και στο προβλεπόμενο συσσωρευμένο κεφάλαιο στο βέλτιστο σενάριο.
                     
                  
                     
                        30.
                     
                     
                        Στη δήλωση παροχών PEPP, ο πάροχος PEPP παρουσιάζει τον εκτιμώμενο αντίκτυπο των δαπανών στις τελικές παροχές PEPP χρησιμοποιώντας την προσέγγιση «μείωσης του πλούτου». Η «μείωση του πλούτου» υπολογίζεται ως η διαφορά μεταξύ της προβλεπόμενης συσσωρευμένης αποταμίευσης στο τέλος της συσσώρευσης και της προβλεπόμενης συσσωρευμένης αποταμίευσης στο τέλος της περιόδου συσσώρευσης σε ένα σενάριο χωρίς δαπάνες. Η διαφορά γνωστοποιείται εκφρασμένη σε χρήμα και ποσοστό σε σχέση με τις προβλεπόμενες συσσωρευμένες αποταμιεύσεις. Ο υπολογισμός βασίζεται στο εξατομικευμένο επίπεδο εισφοράς κάθε αποταμιευτή PEPP και βασίζεται στο βέλτιστο σενάριο του σημείου 10.
                     
                  
               (1)  Brigo, D., Mercurio, F.: Interest Rate Models — Theory and Practice (Μοντέλα επιτοκίων — Θεωρία και πράξη), 2η έκδοση, Εκδόσεις Springer-Verlag Berlin Heidelberg, 2001, 2006.
            
               (2)  Damodaran, Aswath, Equity Risk Premiums: Determinants, Estimation and Implications — The 2020 Edition (Ασφάλιστρα κινδύνου μετοχών: καθοριστικοί παράγοντες, εκτίμηση και επιπτώσεις — Έκδοση 2020), 5 Μαρτίου 2020. NYU Stern School of Business (Πανεπιστήμιο Νέας Υόρκης).